Irekia Eusko Jaurlaritza - Gobierno Vasco :: EHAA xedapena 201706024\nGaiak: INFORMATIKA; ONARPENA; KONTU OROKORRAK; SOZIETATE PUBLIKOAK; ZERGA-KONTROLA\nHurrenkenaren zenbakia: 201706024\nHerri Kontuen Euskal Epaitegiaren Osokoak 2017ko urriaren 26an egindako bilkuran\nEJIE, Eusko Jaurlaritzaren Informatika Elkarteari buruzko txostena behin-betiko onestea, Erabaki honen eranskin modura ageri dena.\nHKEEren 1/1988 Legearen 13.2 artikuluak ezartzen duena betez, txostenaren ondorioak dagozkion aldizkari ofizialetan argitaratzeko xedatzea.\nEJIE, EUSKO JAURLARITZAREN INFORMATIKA ELKARTEA, 2016\nHerri Kontuen Euskal Epaitegiak 1/1988 Legean eta Epaitegiaren Osoko bilkurak onartutako Lanerako Planean ezarritakoari jarraikiz, Eusko Jaurlaritzaren Informatika Elkartea, SAren (aurrerantzean, EJIE) 2016ko ekitaldiari dagozkion Urteko Kontuak fiskalizatu ditu.\n– Kontularitzakoak: urteko kontuak ezargarri zaizkion kontularitzako printzipioekin bat datozela egiaztatzea. Sozietatea urtero auditatzen da; honenbestez, gure lana auditoreen lan paperak berrikustera mugatu da eta hala behar izan denean, egoki iritzitako proba osagarriak egin ditugu.\nEJIEko akzio guztiak EAEren Administrazio Orokorraren jabetzakoak dira eta honenbestez, sozietate publiko izaera du. EJIE sozietate anonimo modura sortu zen 60/1982 Dekretu bidez, iraupen mugagabearekin. Lehendakariaren azaroaren 26ko 24/2016 Dekretuak, EAEren Administrazioko Sailak sortu, desegin eta aldarazten dituenak eta horien egiteko eta jarduera atalak bereizten dituenak, EJIE Gobernantza Publiko eta Autogobernu Sailera atxikitzen du. Aurrez, 20/2012 Dekretu bidez Ogasun eta Finantza Sailera atxikia zegoen.\nEJIEk EAEren sozietate publiko den aldetik nortasun juridiko propioa du eta Euskadiko Ogasun Nagusiaren berezko gaiei dagokienez, berariaz aplikagarri zaizkion xedapenek arautzen dute eta horiei aurka egiten ez dietenetan, zuzenbide pribatuak arautzen du, EAEHONALTBren III. Idazpuruaren IV. Kapituluan agindutakoari jarraikiz.\nSozietatearen helburua honakoa da:\n– Datuak prozesatzeko teknikak aztertu eta garatzea.\n– Zerbitzu informatikoak eta segurtasun-zerbitzuak, teknikoak eta administraziokoak ematea komunikazioetan baliabide tekniko eta elektronikoak, informatikoak eta telematikoak baliatuta EAEko administrazio zentralari, ingurukoari edo erakundeen administrazioari, edota EAEz besteko beste pertsona edo erakunde publiko zein pribaturi, betiere sozietatearen Administrazio Kontseiluak hala erabakitzen badu.\n1.– Hutsik dauden lanpostuak betetzeko bederatzi pertsonaren barne hautaketa egiteko eta txanda-kontratu bidez aldi baterako sei langile kontratatzeko ardura duen kanpoko enpresa adituak ez du bi prozesuei dagokien dokumentazioa gordetzen eta honenbestez, ezin egiaztatu izan dugu berdintasun eta merezimendu printzipioak bete diren.\n2.– EJIEk «Hizkuntzen plataformarako lizentzia eta azpiegiturak» eta «EJren Hezkuntza, Hizkuntza Politika eta Kultura saileko zenbait aplikazioren egokitzapen teknikoak» zerbitzuak erosi ditu, hurrenez hurren 97.000 eta 87.535 euroren zenbatekoan prozedura erraztua baliatuta; ordea, Kontrataziorako Barne Aginpideen arabera, prozedura irekia baliatu behar zukeen.\nEpaitegi honen ustetan, EJIEk, 1. paragrafoan aipatutako alkantzearen muga eta 2. paragrafoan aipatutako ez-betetzea alde batera, zuzentasunez bete du 2016ko ekitaldian ekonomia-finantzaren jarduera arautzen duen lege arautegia.\nEpaitegi honen iritzira, EJIEren 2016ko ekitaldiaren Urteko Kontuek alderdi esanguratsu guztietan 2016ko abenduaren 31n ondarearen eta finantza egoeraren isla zuzena erakusten dute; baita, data horretan amaitutako urteko ekitaldiari dagozkion bere eragiketen eta eskudiruzko fluxuen emaitzena ere, ezargarria den finantza informazioaren arau-esparruaren arabera eta, zehazki, bertan jasotako kontularitzako printzipio eta irizpideen arabera.\n– 2016an etekinagatiko ordainsari aldakor kontzeptuan 29.334 euro ordaindu dira, langileen artean zati berdinetan banatu dena, hitzarmenak berak jasotzen dituen ebaluazioak egin gabe.\n2016an guztira 13,8 milioi euroan esleitutako 10 kontratazio espediente aztertu ditugu eta zera azaleratu da:\n– Aztertutako kontratuetatik hirutan (1, 2 eta 4 zk. espedienteak), 9,6 milioi euroan esleitutakoetan, proposamenak aurkezteko epea SPKLTBren 159. artikuluan finkatutako gutxienekoa baino laburragoa da.\n– CPDentzat azpiegiturak hornitzeko kontratua (5. espedientea) prozedura negoziatu bitartez esleitu zen 461.111 euroren zenbatekoan; ordea, pleguek badute negoziatzeko atal bat eta aurkeztutako eskaintzak balioztatzeko zenbait irizpide ere, baina ez dute negoziatzeko aukera emango duen esleipen prozedurarik bereizten. Izatez, negoziazio aurretik esleitu da, balorazio irizpideak aplikatuta.\n– Aztertutako bi kontratutan (5 eta 8. espedienteak), 704.943 euroan esleitu zirenetan, esleipendun izan ez diren lehiatzaileei igorritako jakinarazpenak ez du esleipena justifikatuko duen behar hainbat informazio jasotzen.\nOndotik zehaztutako erosketak eskaintza bakar bat eskatuta egin direla ikusi dugu; ordea, Kontrataziorako Barne Aginpideek prozedura erraztu B modura definitzen duten moldea baliatuta esleitu behar ziratekeen, zeinak hiru eskaintza eskatzea eta ekonomikoki onuragarrien den eskaintzari esleitzea barne hartzen duen:\n– EJIEren aurrekontuak ez du etorkizuneko konpromisoen egoera barne hartzen eta aldiz, etorkizuneko ekitaldietarako 1,5 milioi euroren konpromisoak zorpetu ditu (EAETBren 8.2 artikulua).\n– 2016ko ekitaldian EJIEk 11,4 milioi euro 60 eguneko gehienezko epea gaindituta ordaindu ditu (ordainketa guztien gainean % 16), merkataritzako eragiketetan berandutzaren aurkako neurriei buruzko abenduaren 29ko 3/2004 Legearen 4.3 artikuluak agintzen duena. Gainera, 2016ko abenduaren 31n ordaintzeke dagoen saldotik 313.675 euroren zenbatekoak (guztiaren gainean % 2 egiten duenak) 60 egunetik gorako antzinatasuna du.\n– EJIEk azpikontratazioa baliatu du mandatuak egikaritzeko. Aztertu diren 14 mandatu berariazkoetatik 6tan azpikontratatzeagatiko kostuak mandatuaren 2016ko urtekoaren zenbatekoaren % 60 baino gehiago egiten du. Azpikontratatzea modu osagarrian soilik egin daiteke, molde honen oinarria desitxuratu gabe, hau da, mandatu hartzaileak berezko baliabideak izan ditzala. EJIEk aztertu egin behar luke agintzen zaizkion egitekoak zein ehunekotan egiten dituen eskura dituen baliabideekin eta zein azpikontratazio bidez, mandatuaren oreka betetzen dela justifikatzearren.\nA) Egoeraren Balantzeak 2016 eta 2015eko abenduaren 31n.\nB) 2016 eta 2015eko abenduaren 31n amaitutako urteko ekitaldiei dagozkien Galera eta Irabazien Kontuak.\nC) 2016 eta 2015eko abenduaren 31n amaitutako urteko ekitaldiei dagozkien Ondare Garbian Aldaketen Egoerak.\nD) 2016 eta 2015eko abenduaren 31n amaitutako urteko ekitaldiei dagozkien Eskudiruzko Fluxuen Egoerak.\nEUSKO JAURLARITZAREN INFORMATIKA ELKARTEA / SOCIEDAD INFORMÁTICA DEL GOBIERNO VASCO SA-REN 2016KO EKITALDIKO FISKALIZAZIOAREN EMAITZEN INGURUKO ALEGAZIOAK.\nEJIE Eusko Jaurlaritzaren Informatika Elkartea / Sociedad Informática del Gobierno Vasco SAren 2016ko fiskalizazioaren emaitzei erantzuteko, txosten honetan, sozietateak erreferentziazko gaiaren inguruan egin dituen eta Kontrol Ekonomikoko Bulegoan zentralizatu diren alegazioak eta justifikazioak aurkezten dira.\n«Kanpoko enpresa espezializatuak, hutsik dauden lanpostuak betetzeko bederatzi pertsonaren eta txandakako lan-kontratupeko aldi baterako sei langileren barne-hautaketaren arduradunak, ez du gorde prozesu horiei dagokien dokumentazioa; beraz, ezin izan dugu egiaztatu berdintasun- eta meritu-printzipioak bete diren».\nEJIEk 2016. urtean egindako barne-hautaketako 9 prozesuetako bakoitzari buruzko honako dokumentazio hau jarri du Herri Kontuen Euskal Epaitegiko ikuskatzaile taldearen eskura:\n– Hautaketa-prozesuaren oinarriak.\n– Lan-profilak deskribatzen dituzten fitxak.\n– Hautaketa-prozesua egin duen enpresak, langileak hautatzeko prozesuetan espezializatuak, egindako txostenaren kopia. Txosten horrek honako informazioa biltzen du:\n* Jasotako hautagaitza kopurua.\n* Lehen hautaketa gainditu eta probak –elkarrizketa pertsonala, nortasunari buruzko galdetegia eta galdera teknikoak– egin dituzten pertsonen kopurua, gizon edo emakume izatearen arabera banatuta.\n* Hautaketa-prozesuko azken emaitza, prozesura hobeto egokitu diren pertsonei buruzko txostenekin batera, emakume edo gizon izatearen arabera banatuta, honakoa berariaz adierazita:\n– Baloratu diren konpetentziak, horietako bakoitzaren haztapena adierazita.\n– Hautagaitza finalista bakoitzari baloratutako konpetentzia bakoitzean esleitutako puntuazioa.\n– Hautagaitza finalista bakoitzari buruzko laburpen-txostena, curriculuma eta horren inguruko oharrak zehaztuta.\nEJIEk aipatutako taldeak, 2016an plantillan izandako alta guztien artetik –6 izan ziren, guztiak ere txandakako lan-kontratuaren modalitatean–, aukeratutako 4 kanpo-hautaketa prozesuetako bakoitzari buruzko honako dokumentazioa jarri du Herri Kontuen Euskal Epaitegiko ikuskatzaile taldearen esku:\n– Kanpo-hautaketa prozesuaren aurretik egindako barne-hautaketa prozesuaren oinarriak.\n* Araba, Bizkaia eta Gipuzkoa probintzietan hedapen handieneko bi egunkaritako (El Correo eta El Diario Vasco) igandeko argitalpenetan argitaratutako iragarkien kopia, baita hautaketa-enpresaren beraren webgunean eta Infojobs lan-atarian iragarkia argitaratu zela jakinarazteko agertutako oharra ere.\n* Iragarkiaren aktibazio-data.\n* Erabilitako hedapen-bitarteko bakoitzeko jasotako hautagaitza kopurua, horiek emakume edo gizon izatearen arabera banatuta.\nEJIEk hautaketa-prozesuari buruz egindako azken txostenaren kopia, hautaketa-enpresak egindako txostenean oinarritua, aukeratzea gomendatzen zen hautagaitza zein zen adierazita.\nAurretik aipatutako informazioaz gain, ikuskaritza-taldea hautaketa-enpresarekin harremanetan jarri zen, zehaztasun gehiago jasotzeko, eta enpresa horren erantzuna honakoa izan zen: «Azken erabakia hartzen denetik zentzuzko denbora-tarte bat igarotakoan (1-2 hilabete), dokumentazio pertsonala (CVak, tituluak, eta abar), probetako emaitzak eta elkarrizketatuak elkarrizketa-fasean idatzitako oharrak suntsitu egiten dira ieTeam-en, barne-politika betetzeko».\nEJIEren ustez, langileak hautatzeko zerbitzuak kontratatzean, Datuak Babesteko Legeak (Datu Pertsonalak Babesteari buruzko abenduaren 13ko 15/1999 Lege Organikoa) 12.3 artikuluan xedatzen duenari jarraituz, «behin kontratu-prestazioa beteta, izaera pertsonaleko datuak suntsitu edo tratamenduaren arduradunari itzuli beharko zaizkio. Beste horrenbeste egingo da edozelako euskarri edo agirirekin ere, halakoek tratamenduaren objektu izan den izaera pertsonaleko daturen bat jaso badute». Era berean, DBLOa garatzen duen Erregelamenduaren 22. artikuluan (Datu Pertsonalak Babesteari buruzko abenduaren 13ko 15/1999 Lege Organikoa garatzeko Erregelamendua onartzen duen 1720/2007 Errege Dekretua, abenduaren 21ekoa), honako hau xedatzen da datuak gordetzeari buruz: Kontratuari dagokion zerbitzua eskaini ostean, datu pertsonalak desegin, edo tratamenduaren erantzuleari edo erantzule horrek izendatutako arduradunari itzuli beharko zaizkio, eta beste horrenbeste egingo da tratamenduan erabilitako era bateko edo besteko datu pertsonalen bat duen edozein euskarri edo dokumenturekin ere.\nTratamenduaren xedea hautaketa-prozesua denez, berau bukatutakoan hautaketa-enpresak informazioa desegin du.\nBeste alde batetik, langileak Internet bidez hautatzeari buruzko ondorio eta gomendioen txostenean, 2005eko azaroaren 17koan, 7.4 Datuak ezereztea atalean, 2/1989 Gomendioaren 14. artikulua jasotzen da. Bertan, honako hau dago jasota: «Lan-eskaera baten bitartez eskuratutako datu pertsonalak, normalean, ezabatu egin beharko lirateke, lan-eskaintza bat ez dela egingo erabakitzen den bezain laster».\nHala ere, aztergai dugun Herri Kontuen Euskal Auzitegiaren iritzia kontuan hartuta, zerbitzu emateko eskaintzetan honako klausula jartzeko exijitu dio EJIEk hautaketa-enpresari egoera honen berri izan ondoren egin diren hurrengo hautaketa-prozesuetan, eta nahitaez agertu behar du eskaintza horietan: «IETEAMek hautaketa-prozesuan berdintasun-, meritu-, gaitasun-, publizitate- eta lehia-printzipioak behar bezala beteko dituela bermatzeko konpromisoa hartzen du bere gain, eta hautaketa-prozesutik eratorritako dokumentazio guztia behar den arretaz zaintzekoa, datu pertsonalak babestearen arloko araudiari jarraituz, 5 urteko epean, hautatutako pertsona EJIEko langileen taldean sartzen den egunetik hasita. Dokumentazio horren barruan, bere euskarri guztietan argitaratutako iragarkiak, jasotako curriculumak, jasotako tituluen eta hizkuntzen ziurtagiriak eta egindako probak sartzen dira, baita jasotako hautagaitzei buruz egindako txostenak ere, batzuk aipatzearren». Klausula hori egoera honen ondoren kontratatu diren 3 hautaketa-prozesuetan jarri da.\n2017ko irailaren 1ean, EJIEk langileak hautatzeko zerbitzua kontratatzeko espediente bat argitaratu du. Espediente horretako baldintza teknikoen pleguan, honako hau jaso da, gai honekin lotuta:\n1.1 atala. Kontratatzeko beharra: «Eusko Jaurlaritzako sektore publikoko enpresa bat denez, erabat ezinbestekoa da hautaketa-prozesuek publizitate- eta lehia-printzipioak zehatz-mehatz betetzea, baita berdintasun-, meritu- eta gaitasun-printzipioak ere. Horrez gain, zerbitzuaren fase guztietan printzipio horiek betetzen dituztela ziurtatu behar dute modu frogagarrian».\nBeste alde batetik, EJIEren jarduerak datu pertsonalen tratamenduan arretarik handienaz jokatzea exijitzen du; beraz, EJIE datu pertsonalak babesteko araudia zorrotz betetzetik harago doa. Hala, ISO 27001 ziurtagiria lortu du.\n2.2 atala. Zerbitzuaren deskribapena eta betekizunak: «Zerbitzuaren funtsa langileak aukeratzeko hautaketa-zerbitzu profesionalak ematea da, bai barneko prozesuetan bai kanpokoetan, publizitate-, lehia-, berdintasun-, meritu- eta gaitasun-printzipioak beteko direla erabat bermatuz, hautagaiekiko tratua guztiz errespetuzkoa izango dela bermatuz eta konfidentzialtasun-printzipioak zorrotz betez, baita datu pertsonalak babesteko araudia ere. Hori guztia behar bezala egiaztatu behar da. Betebehar hori urratu dela antzemanez gero, enpresa adjudikaziodunarekiko kontratua suntsiarazteko arrazoia izango da».\n«Kontratazio-espediente honetatik eratorritako hautaketa-prozesuen ikuskaritza- eta kontrol-baldintzak betetzeko helburuarekin, enpresa adjudikaziodunak 5 urteko epean zaindu beharko du kontratatutako zerbitzutik eratorritako dokumentazio guztia, hautatutako pertsona langile taldean sartzen den egunetik zenbatzen hasita. Betebehar hori aipatutako epea bukatu arte izango du, baita EJIEren eta enpresa adjudikaziodunaren arteko kontratuzko harremana bukatzen bada ere. Baldintza hori betetzen dela egiaztatzeko, EJIEk, bere kabuz edo hirugarrenen bitartez, horren inguruko kontrolak eta/edo ikuskapenak egin ahal izango ditu, eta enpresa adjudikaziodunak, era berean, aipatutako kontrolak eta/edo ikuskaenak onartu beharko ditu. Betebehar hori urratu dela antzemanez gero, enpresa adjudikaziodunarekiko kontratua suntsiarazteko arrazoia izango da».\n2.2.3 atala. Kanpo-hautaketako prozesua: «h) 5 urteko epean zaindu beharko du kontratatutako zerbitzutik eratorritako dokumentazio guztia, hautatutako pertsona langile taldean sartzen den egunetik zenbatzen hasita, plegu honetako 2.2 atalean adierazitako baldintzetan».\n«EJIEk EJko hizkuntza-plataformako lizentzia- eta azpiegitura-zerbitzuak eta hainbat hizkuntza- eta kultura-plataformatako egokitzapen teknikoko zerbitzua eskuratu ditu»\n1.– Hizkuntzen plataformako lizentzia- eta azpiegitura-zerbitzuak.\nAipatutako hizkuntza-plataformei dagokienez, bi kontratazio ezberdinekin lotuta daude eta honakoak dira:\n– e-Lea hizkuntza-plataformarako lizentziak eta azpiegitura kontratatzea 2016rako: azken erabiltzaileek ingeles, frantses, italiera eta alemanezko ikastaroak (horretarako online plataforma baten eta CDen bidez) egin ahal izateko lizentziekin lotuta dago. EAEko herritarrentzat lizentzia kopuru mugatua zegoen. Era berean, laguntza-zerbitzuak kontratatu ziren. Kontratu hori EJIEren Kontrataziorako Barne Jarraibideetan (aurrerantzean KBJ) kontratuaren zenbatekoaren arabera (48.500,00 euro) finkatutako B prozedura sinplifikatuaren bidez izapidetu zen. Mota horretako zerbitzu/horniduretan espezializatutako hiru enpresari hiru eskaintza eskatu zitzaizkien.\n– Euskara-Ikasten hizkuntza-plataformarako lizentziak eta azpiegitura kontratatzea 2016rako: azken erabiltzaileek –hau da, interesa zuen edozein herritarrek, bere kokalekua eta nazionalitatea edozein zirela ere– euskara ikastaroak egiteko lizentziak kontratatzearekin lotuta zegoen. Lizentziak mugagabeak ziren. Plataforma online bakarrik erabil zitekeen. Zerbitzua eta erabiltzaileak ezberdinak ziren eta EJIEren KBJetan aurreikusitako zenbatekoaren arabera (48.500,00 euro) finkatutako prozeduraren arabera izapidetu zen. Mota horretako zerbitzu/horniduretan espezializatutako hiru enpresari hiru eskaintza eskatu zitzaizkien.\n2.– EJko hainbat hizkuntza- eta kultura-plataformaren egokitzapen teknikoak.\nEgokitzapen teknikoekin (87.535,00 euro-ko zenbatekoa) lotutako urraketei dagokienez, bi kontrataziorekin lotuta daude; horietako bakoitza KBJetan dagokion zenbatekoaren arabera finkatutako B prozedura sinplifikatuaren bidez izapidetu da, eta honakoak dira:\n– Azpiegituretako Aplikazioen Egokitzapen Teknikoak (V90-W20-V92-Y44), 40.040,00 euro-ko zenbatekoa, 2016/02/01ekoa.\n– V92, Y44, V90, W20 eta V93ren Egokitzapen Teknikoak, 16-17 Ikasturte Hasiera, 47.495,00 euro-ko zenbatekoa, 2016//09/22koa.\nSailak hainbat datatan hainbat aplikaziotarako eskatutako zereginekin lotuta daude kontratazioak. V90-W20-V92-Y44 aplikazioen lehen kontratazioa izapidetu zen unean, EJIEk ez zekien V92, Y44, V90, W20 eta V93 16-17 Ikasturte Hasiera aplikazioetarako egokitzapen tekniko berriak beharko zirela, ezta zein izango ziren ere.\nHorretaz guztiaz gain, sailaren eskaerak urteak aurrera egin ahala ezagutzen direnez, une bakoitzeko beharren arabera, eta horietatik hainbat kontratazio eratortzen direnez, 2017an horiek guztiak «Hezkuntza Saileko Informazio Sistemak Mantentzeko Zerbitzuak, ZMA modalitatea» izeneko kontratazioan biltzen dituen plegu bat egin da, EJIE-019-2017 espedientea, arauketa bateratupean, bi sortaz osatuta: 1. sorta «Hezkuntza Sailaren Informazio Sistema Korporatiboen Mantentzea/Eboluzioa» da eta 2. sorta «HIRU.EUS Etengabeko Ikaskuntzako Plataformaren Mantentzea eta Eboluzioa». Horrela, kontratu bakoitza indibidualizatuta eta sailak helarazitako edo EJIEk atzemandako behar bakoitzera egokituta egitea saihestuko da.\n«2016an 29.334 euro ordaindu dira etekinengatiko lansari aldakor gisa. Lansari hori zati berdinetan banatu da langileen artean, hitzarmenean bertan finkatutako ebaluazioak egin gabe»\nEJIEk, 2000. urtean giza baliabideen plan berri bat ezarri zuen eta 2000. urteko Hitzarmen Kolektiboan islatu zen. Hitzarmen horretan, beste neurri batzuen artean, lansari aldakorren eredu bat ezarri zen, baina hurrengo urteetan eboluzionatu egin du, 2001. urtetik aurrera egin diren lan-giroari buruzko inkestetan alderdi polemikoa izan delako eta langileen artean nahigabea sortu duelako. Horri dagokionez, banatzeko lansari aldakor bat ezarri zen. Urteek aurrera egin ahala eguneratzen joan da, soldataren hazkunde edo txikitzearekin batera, eta 2016. urtean 29.334 eurokoa izan da.\nHasieran, pertsona bakoitzaren urteko lan indibidualaren ebaluazioaren arabera banatzen zen lansari aldakorra. Lansari aldakorra praktikoki aplikatzeko eredu horrek nahigabe handia sortu zuen lan-giroari buruzko inkestan.\nGeroago, hobetzeko talde bat sortu zen, lansari aldakorra aplikatzeko irizpideak aldatzeko. Talde horrek ondorioztatu zuen eredua aldatu eta taldeko bihurtu behar zela, banaketa lantaldeen helburuen lorpen-mailaren arabera egin behar zela. Eredu hori aplikatu egin zen, baina horrek ere nahigabe handia sortu zuen langileen artean lan-giroari buruzko inkestetan.\nGeroago, 2008. urteko Hitzarmen Kolektiboa ekarri zuen negoziazio kolektiboaren esparruan, akordioaren azken aktan, 2008ko abenduaren 12koan, honako akordioa egin zen: «Lansari aldakorra EFQM eredura bideratzea adostu da, lansari aldakorra aitorpen modu bat balitz bezala barnean hartuta, honako akordio hauetan oinarrituta:\n2008. urteari dagokion lansari aldakorra Hitzarmen Kolektiboan araututakoaren arabera banatuko da, enpresa-helburuen lorpenaren arabera, linealki langile guztien artean, Euskaliten Bikaintasunarekiko Konpromisoaren Diploma lortzeko egindako ahaleginaren aitorpen gisa.\nEJIEn ezartzekoa zen aitorpen-prozesuaren barruan, bikaintasunaren inguruko sarien sistema bat ezartzea adostu zen. Horretarako, 2008/12/31 baino lehen Hobekuntza Talde bat eratzea adostu zen eta bertan gehienez zazpi lagunek parte hartzea, osaketa honakoa izanik: pertsona bat EJIEko Zuzendaritzakoa, bi Enpresa Batzordekoak eta lau langileak. Zuzendaritzak Iñigo Díaz izendatu zuen bere ordezkari, eta Enpresa Batzordeak Juan M. Ayerbe, ELAren izenean. Bestetik, Talde Independenteak adierazi zuen Hitzarmen Kolektiboa sinatu ez zuenez Hobekuntza Talde horretan parte hartzeari uko egingo ziola. Azken planteamendu hori ikusita, ELAk langileei zegokien ordezkari kopuruari bat gehitzea proposatu zuen. Zuzendaritzak onartu egin zuen planteamendu hori.\nHobekuntza Taldearentzako hasierako premisak honako hauek dira:\n– Bikaintasunaren inguruko sarien sistema 2009-03-31 baino lehen diseinatzea.\n– Gehienez 10 sari eman behar dira, eta gehienek indibidualak izan behar dute, nahiz eta sari kolektiboak edo taldekoak emateko aukera ere izan».\n2009ko martxoaren 6an, 2009. urteko Hitzarmen Kolektiboa sinatzeko akordio bat erdietsi zen. Akordio hori Enpresa Batzordearen 2009ko martxoaren 6ko aktan jaso zen eta, besteak beste, honakoa jaso zuen: «Bi alderdiek joan den 2008ko abenduaren 12an lortutako lansari aldakorren inguruko akordioari indarrean eustea onartu dute».\nAipatutako akordioa betetzeko, hobekuntza talde bat sortu zen. Talde horrek bikaintasuna aitortzeko edo saritzeko eredu bat egin zuen eta eredu hori Enpresa Batzordearen gehiengoak adostu eta onartu zuen, 2009ko apirilaren 20ko aktan jasota dagoen bezala.\nGeroago, 2009ko urriaren 14an, EJIEko Zuzendaritza Nagusiak hobekuntza taldeak diseinatutako lansari aldakorren eredu berria ez aplikatzea erabaki zuela jakinarazi zion Enpresa Batzordeari, eta Batzorde Paritarioaren geroagoko bilera batean, 2009ko urriaren 16an, honako erabakia hartu zen: «Enpresa Batzordearen 2009ko urriaren 14ko bileran, Zuzendaritzak lansari aldakorraren banaketa aldatzea proposatu zuen, 2009an ez zedin aplikatu 2008ko abenduaren 12an Enpresa Batzordearekin adostutako eta 2009ko martxoaren 6an berretsitako bikaintasunaren sarien sisteman oinarritutako ereduaren arabera. Horren ordez, 2009. urterako banaketa lineala proposatu zion Enpresa Batzordeari, 2010. urteari begira banaketa-eredu berri bat definitzen den bitartean. ELAk esan du ados dagoela 2009an lansari aldakorra linealki banatzearekin eta 2010. urteko negoziazio kolektiboaren esparruan lansari aldakorraren zenbatekoa banatzeko modua erabakitzearekin».\nBeraz, hitzarmen kolektiboaren arloan lortutako azken akordioak ekarri zuen 2009. urteko Hitzarmen Kolektiboa, 2009ko martxoaren 6koa; ondorioz, hitzarmen hori dago indarrean. Hala ere, lansari aldakorraren arloan, Batzorde Paritarioaren 2009ko urriaren 16ko akordioa aplikatu behar da, arlo horretan indarrean dagoen azken akordioa delako. Horren bidez, langile guztien artean banaketa lineala egiten da, eta 2016an urtean 158,02 eurokoa izan da pertsonako.\n«Aztertutako kontratuetatik hirutan (1., 2. eta 4.a), zeinak 9,6 milioi euroren truke esleitu baitira, proposamenak aurkezteko epea SPKLTBren 15. artikuluan finkatutako minimoa baino txikiagoa da»\nEskaintzak aurkezteko epea finkatzeko kontuan hartu diren baldintzak honakoak dira:\n– Aurretiko iragarkien arauketa SPKLTBren 159.1 artikuluan eta 1098/2001 Errege Dekretuaren 77.2 artikuluan daude.\n* Publizitatea areagotu egin da, hurrengo hamabi hilabeteetarako kontratazio-aurreikuspenen berri aldez aurretik emanda.\n* Eskaintzak aurkezteko epea murriztu da.\n* Arauketa bateratupeko (AB) zerbitzu-, hornidura- eta obra-kontratuetan aplikatzen da.\n* Eskaintzak jasotzeko epea gutxienez 52 egutegi-egunekoa da, Europar Batasunaren Aldizkari Ofizialera (EBAO) bidaltzen den datatik aurrera.\nEpea honako kasuetan murriztu ahal izango da:\n– 5 egun, pleguak eta agiri osagarriak bitarteko elektronikoen bitartez eskuratzeko aukera ematen bada.\n– 141. artikuluan aipatzen den aldez aurreko iragarkia igorrita egonez gero, proposamenak aurkezteko epea laburtu eta hogeita hamasei egunekoa ezarri ahal izango da, arau orokor gisa, edo salbuespenezko kasuetan, behar bezala arrazoituz gero, hogeita bi egunekoa. Epearen laburtze hori onargarria izango bada, aldez aurreko informazioaren iragarkia lizitazio-iragarkia bidaltzeko eguna baino berrogeita hamabi egun lehenago igorri beharko da argitaratzera, betiere lizitazio-iragarkia bidaltzeko eguna baino hamabi hilabete lehenagoko epearen barruan. Gainera, aldez aurreko informazioaren iragarki horretan, lizitaziorako behar den informazio guztia eskaini behar da, baldin eta emateko moduan badago.\n– Aurreko bi lerrokadetan adierazitako epeak zazpi egun laburtu ahal izango dira, iragarkiak bitarteko elektroniko, informatiko edo telematikoen bitartez prestatzen eta igortzen direnean. Epearen laburtze hori lehenbiziko paragrafoaren azken tartekian aurreikusitakoari (bost egun) gehitu ahal izango zaio, hala badagokio.\nIldo berean araututa dago SPKLTBren 154.3 artikuluan, zeinetan «Mugaketa, proposamenak aurkezteko epeak eta lizitazio-iragarkia argitaratzeko epea» arautzen diren. Iragarkiak EBAOra bidaltzeko datek, kasu guztietan, finkatutako minimoak errespetatu dituzte. Hala, azaldutako artikuluetan adierazitako laburtze guztiak aplikatuta, minimoa 24 egutegi-egunekoa da (36 egun, aldez aurreko iragarkia bidaltzeagatik, 5 egun kenduta, pleguak eta dokumentazio osagarria bitarteko elektronikoen bidez eskuratzeko aukera eman delako eta 7 egun kenduta, iragarkiak bitarteko elektroniko, informatiko edo telematikoen bidez prestatu eta bidali direlako). EBAOra bidaltzeko datak honakoak izan dira: ekipamendu mikroinformatikoa finantza-errentamendu modalitatean (renting-a) hornitzeko 4 sortaz osatutako espedienterako, 2016ko ekainaren 1ean bidali zen eta eskaintzak aurkezteko epea ekainaren 27an amaitu zen; Microsoft 2016 produktuen lizentziak hornitzeko espedienterako, 2016ko abenduaren 23an bidali zen eta eskaintzak aurkezteko epea 2017ko urtarrilaren 16an amaitu zen; eta monitorizazio-azpiegituretarako laguntza-zerbitzuen espedienterako, 2016ko irailaren 30ean bidali eta eskaintzak aurkezteko epea urte bereko urriaren 25ean amaitu zen.\n«Datuak prozesatzeko zentroetarako (DPZ) hornidura-kontratuan (5. espedientea), zeina prozedura negoziatuaren bidez esleitu baita 466.111 euroren truke, pleguetan negoziatu beharreko alderdi bat eta aurkeztutako eskaintzak baloratzeko hainbat balorazio-irizpide agertzen dira, baina ez da negoziatu beharreko alderdia kontuan hartzen duen adjudikazio-prozedurarik finkatzen. Izatez, negoziazioaren aurretik esleitu da, balorazio-irizpideak aplikatuz».\nAipatutako kontratazio-espedientea aurretik izapidetu zen, prozedura irekiaren bidez, arauketa bateratupean, baina ez zen esleitu, eskaintza bakar bat ere ez zelako egokitzat jo. Geroago, publizitaterik gabeko prozedura negoziatu bat izapidetu zen. Horretan, aurreko lizitazioan eskaintza bat aurkeztu zuten enpresei beste eskaintza bat egiteko eskatu zitzaien eta epea negoziazio-irizpide bakar gisa aipatu zen (SPKLTBaren 170. artikuluko c) letran finkatutako suposizioa), ikuskatzaile taldearen eskura jarritako dokumentazioan jasota dagoenez.\nBaldintza Partikularren Pleguaren 31. klausulan honakoa jasotzen da:\n«BPP-31.1 Kontratuaren arduraduna den arlo teknikoak enpresa gonbidatuekin kontratua egitera bideratutako kontsultak eta negoziazioak hasiko ditu.\na) Kontratuko honako alderdi hauek negoziatu ahal izango dira:\n– Entregen epea. Entregen epeak zehaztea, fasea edo faseak finkatzeko eta zigorrak definitzeko.\nb) Baldintza teknikoen pleguan agertzen diren gainerako baldintzak eta baldintza partikularren pleguan jasotako klausulak ez dira inola ere negoziatuko.\nNegoziazioak faxez, telefonoz, idatziz, bertatik bertara edo posta elektronikoz egin daitezke, eta espedientean jaso behar da nola egin diren. Interesdun guztiek tratamendu bera jaso behar dute, eta, batez ere, ezin da informazioa diskriminazioa eraginez eman, interesatu batzuen alde eta beste batzuen kontra.\nArlo tekniko jarduleak txosten bat egingo du. Bertan, negoziazioak eta haien ondorioak idatziz jasoko dira.\nNegoziazio-faseko txostenean, esleipena jakinarazi baino lehenagokoan, zer harreman eta negoziazio izan diren adierazten da.\n«Aztertutako kontratuetan (5. eta 8. espedienteak), zeinak 704.943,00 euroren truke esleitu baitira, adjudikaziodunak izan ez diren lizitatzaileei egindako ohartarazpenean ez da nahikoa informazioa jasotzen adjudikazioaren motibazioari buruz»\nDPZetarako azpiegiturak eskuratzeko hornidurak kontratatzeko espedientearen kasuan –arauketa bateratupeko kontratua–, honako hau jakinarazi da: «EJIE SAk kontratua proposamen onuragarrienari esleitzeko aukera izango du, esleipen-irizpideak aplikatuz, proposamenaren balio ekonomikoa nahitaez kontuan hartu beharrik gabe; badu kontratua esleitu gabe uzteko aukera ere. Nolanahi ere, bere ebazpenaren arrazoiak eman behar ditu, esleitzeko irizpideak aipatuz. (...). EJIE SAk kasu bakar honetan utzi ahal izango du hutsik lizitazio-prozedura bat: pleguan jasotako irizpideen arabera aurkeztutako eskaintza bakar bat ere onargarria ez dela ondorioztatzen badu». Espedientean dagoen dokumentazioaren eta kontratazio-organoaren arabera, eskaintza bakar bat ere ez da onargarritzat jo, ez dituztelako baldintza teknikoak gainditu. Beraz, hutsik geratu da». Era berean, errekurtsoa jartzeko aukera adierazten da, eta, arauketa bateratupeko kontratu bat izanik, SPKLTBaren 40.2 artikuluan xedatutakoari jarraituz, EJIE SAren kontratazio-organoaren erregistroan (Mediterraneoaren etorbidea 14, 01010 Vitoria-Gasteiz) edo Euskal Autonomia Erkidegoko Kontratuen Inguruko Errekurtsoen Administrazio Organoan (Donostia kalea 1, 01010 Vitoria-Gasteiz) kontratazioaren arloko errekurtso berezi bat jar daiteke, hamabost egun balioduneko epean, aurkaratutako egintzaren jakinarazpena bidaltzen den egunaren biharamunetik aurrera, SPKLTBaren 44. artikuluan zehaztutako prozedurari jarraituz.\nEta, kontratazioari berari dagokionez, izapidetutako publizitaterik gabeko prozedura negoziatuaren bidez adjudikaziodun izan ez direnei jakinarazpenak bidali zaizkie, horretarako finkatutako ereduaren araberako egitura eta justifikazioarekin –gutxienez SPKLTBren 151.4 artikuluan jasotakoa hartzen du barnean–. Jakinarazpenak ikuskatzaile taldeari bidalitako espedientearen dokumentazioan daude.\nEJIEren eraikin nagusiko gelak eta bilera-gelak birmoldatzeko kontratuan, arauketa bateratupean ez dagoen obra-kontratua EJIEn arauketa bateratupean ez dauden espedienteen kasurako finkatutako ereduen arabera jakinarazi da. Hori lizitatzaileen esku jarri da irekiera teknikoen eta ekonomikoen grabaketan, zeinetan balorazio teknikoetako puntuazioak agertzen baitira.\n«KBJetan B sinplifikatu gisa definitutako prozeduraren arabera –hiru eskaintza eskatuz eta ekonomikoki onuragarrienari esleituz– esleitu behar ziren eta horren ordez eskaintza bakarra eskatuz egin diren eskurapen hauek atzeman ditugu»\nTxostenean aipatzen diren eskurapenak honakoak dira:\n– Kudeaketa akademikorako modulu estatistikoak integratzeko beharrak: 30.000,00 euroko eskurapen bat adierazten du, honako kasuan:\n* Kudeaketa akademikorako modulu estatistikoak integratzeko beharrak, 2016-2017 ikasturtearen hasiera, 12.082,00 eurokoa. Integrazio-zerbitzuen kontratazioa, ikasturte akademikoaren hasierako informazio-karga, kudeaketa estatistikoko sisteman. Zerbitzu horietako zereginak ikasturtea hasi aurretik zehazten dira, horien edukia eta helmena ekain/uztailean bakarrik finkatu daiteke eta irakasleen estatistikekin lotuta daude (ikasturtea abiatzean lanean hasitakoak), irakasleak/gela alderdiarekin lotutako datuak. KBJetan zenbateko horietarako finkatutako prozeduraren arabera –A sinplifikatua– izapidetu da.\n* Kudeaketa akademikorako modulu estatistikoak integratzeko beharrak, 2017aren hasiera, 17.998,20 eurokoa. Kontratu horretan urte fiskalerako irakasleei eta gainerakoei buruzko datuak kargatzeko zereginekin lotutako edukia eta helmena dauzka, administrazioarekin eta langileekin estuago lotuta. Eduki eta helmen horiek ezin dira gehitu eta aurreko kontratuarekin batera kontratatu, aipatutako helmena ez delako lehenago finkatzen. Kontratu hori A prozedura sinplifikatuaren bidez izapidetu zen, zenbatekoa kontuan hartuta.\nKasu horretan, bi kontratazioekin nahasmena sortu ahal izan da, kontratuek antzeko izena daukatelako, nahiz eta xedea, helmena, zereginak eta hartzaileak ezberdinak izan, sailetik jasotzen den beharrezko informazioa ezberdina izan eta data batetik bestera tarte bat egon (ekaina eta abendua). KBJetan zenbatekoen arabera finkatutako A prozedura sinplifikatuari jarraituz izapidetu dira, eskaintza bat eskatuz.\n«EJIEren aurrekontuan ez da sartzen etorkizuneko konpromisoen egoera, baina etorkizuneko ekitaldietarako konpromisoak hartu ditu, 1,5 milioi eurorenak (EAATBaren 8.2 artikulua)»\nEuskadiko aurrekontu-araubidearen arloan indarrean diren lege-xedapenen testu bateginaren 55. artikuluaren arabera, zeina ente eta sozietate publikoetarako espezifikoa baita, egitekoak diren baina aurrekontu-ekitaldia bukatzean sortzapenik izango ez duten inbertsioak eta gastuak jasoko dira, aldizkakoak ez direnak, jasoko dira etorkizuneko konpromisoen egoeran.\nEJIEk hartutako konpromisoak aldizkakoak direla interpretatzen du, eta, beraz, aipatutako artikulua kontuan hartuta, ez ditu barnean hartu Herri Kontuen Euskal Epaitegiak adierazitako etorkizuneko konpromisoak.\n«2016ko ekitaldian, EJIEk 11,4 milioi euro merkataritza-eragiketetako berankortasunaren aurkako neurriak ezartzen dituen abenduaren 29ko 3/2004 Legearen 4.3 artikuluan finkatutako 60 eguneko gehieneko epea gaindituta ordaindu ditu (ordainketen guztizkoaren % 16). Halaber, 2016ko abenduaren 31n ordaintzeke dagoen saldotik, 313.765 euroko zenbateko batek (guztizkoaren % 2) 60 egunetik gorako antzinatasuna dauka».\nEJIEk faktura jasotzen duen egunaren eta ordaintzen duen egunaren arteko aldearen arabera kalkulatzen du bere ordaintzeko epea, ez fakturari azken oniritzia ematen dion egunetik ordaintzen duen egunera arteko aldearen arabera. Horregatik, kasu batzuetan ordaintzeko epea 60 egunetik gorakoa izan da. EJIEn ezarritako barne-kontroleko prozedurak egiteko finkatutako denbora betetzea izan da ordainketak epe luzeagoan egiteko arrazoi nagusia. Kontrol horren helburua honakoa da: hornitzaileek fakturatutako zenbatekoak gure kontrataziorako barne-jarraibideetan jasotako exijentzia guztiekin eta soldaten eta Gizarte Segurantzaren ordainketari buruz indarrean dauden legeekin bat datozela bermatzea.\nIkusi dugunez, askotan, gaur egungo egoera ekonomikoaren eraginez, hornitzaile batzuk ez dira beren langileen Gizarte Segurantza eta soldatak ordaintzeko konpromisoak dagokien epean betetzen ari; era berean, EJIEk eskari sinatu bakoitzean eransten dituen baldintza orokorrak sinatuta itzultzeko prozesuan atzerapenak izaten dira. Alderdi horiei guztiei buruzko betebeharrak beteta egotea ezinbesteko baldintza da EJIEk bere kontabilitatean erregistratutako fakturak ordaintzeko.\nAurreko paragrafoan emandako argudio berberek justifikatzen dute 2016ko abenduaren 31n hornitzaileei 60 eguneko gehieneko epean ordaindu gabeko saldo batzuk egotea.\nERABAKIA, Herri Kontuen Euskal Epaitegiaren Osokoak 2017ko otsailaren 9ko bilkuran hartua, Hautes kontabilitateei buruzko Irizpena; Eusko Legebiltzarrerako hauteskundeak 2016ko irailaren 25a behin betiko onesten duena.


EAEko Hezkuntza Sailak greba eskubidea ukatu die Aiaraldeako hezkuntza publikoko langileei | LAB sindikatua Hezkuntzan eta Irakaskuntzan\nHasiera Administraziopeko irakasleak EAEko Hezkuntza Sailak greba eskubidea ukatu die Aiaraldeako hezkuntza publikoko langileei\nEAEko Hezkuntza Sailak greba eskubidea ukatu die Aiaraldeako hezkuntza publikoko langileei\nMartxoaren 5ean Aiaraldean enplegu eta bizitza duinen alde eskualdeko lan-zentro guztietan deituriko lanuztearen aurrean, EAEko Hezkuntza Sailak irizpide propioz langile publikoen greba eskubidea urratu du, lanuztea burutzeko asmoa zuten langileei justifikatu gabeko falta jarriko zitzaiela adieraziz.\nELA, LAB, ESK eta STEILAS sindikatuek Lan Sailari jakinarazitako greba erregistroan argi eta garbi adierazten zen Aiaraldeko eskualdeko eremu guztietako langile laboral eta funtzionario guztiak deituak zeudela lanuztera. Izan ere, eskualdeak bizi duen krisi egoerak langile guztien erantzun irmoa behar du. Bereziki, Tubacex eta Valvospain enpresetako egoerek zein Covid19ak azeleratu dituen krisi ekonomiko eta sozialak, non enplegu suntsiketa egoon den eta zerbitzu publikoen ahultzea eman den.\nLanuzte honen aurrean onartezina da Hezkuntza Sailak izan duen jarrera. Eskubide indibidual eta kolektiboen kontra joz, hezkuntza publikoko langileei grebarako eskubidea urratu die. Ikuskaritzatik zuzenean zuzendaritzei agindu argia emanez, lanuztea burutuko zuten langileei justifikatu gabeko falta jarriko zietelako mehatxupean.\nLanuztearen erregistroa egin zenetik, Lan Sailak denbora nahikoa izan du Hezkuntzako eremuan beste greba batzuetan egin bezala lanuztea kudeatzeko. Zuzendaritzei agindu okerra emanez, langileak faltekin mehatxatuz eta ikasleen gurasoei jakinarazi gabe, lanuztea egiteko eskubidearen kontra jo du Hezkuntza Sailak.\nELA, LAB, ESK eta STEILAS sindikatuak EAEko Hezkuntza Sailak izandako jarrera onartezina salatzeko eta greba bezalako oinarrizko eskubidea babesteko gure esku ditugun mekanismo guztiak aztertuko ditugu, enpleguaren defentsan aritzeko langileon mobilizaziorako eta interpelaziorako eskubideak bermatzea ezinbestekoa delako.\nAurreko sarreraNafarroako Parlamentuak sexuagatik segregatzen duten ikastetxeak ez finantzatzeko harturiko erabakia txalotu eta PNV/PSE-EEk EAEn duten jarrera baztertzaile eta matxista salatzen dugu\nHurrengo sarreraEAEko hezkuntzako langileen txertaketan planifikazio falta eta inprobisazio gehiegi dagoela salatzen du LABek


Biografies lingüístiques » Biografia de Gentzane Sánchez\nTags: biologia, en èuscar, País Basc\nThis entry was posted on Dijous, 18 desembre, 2008 at 6:17 and is filed under General. You can follow any responses to this entry through the feed.\tYou can leave a response, or trackback from your own site.\nOne Response to “ Biografia de Gentzane Sánchez”\ngentzane sanchez Says:\n18 desembre, 2008 at 20:24\nNire izena Gentzane da, Bilbokoa naiz eta 21 urte ditut. Duela hiru urte Euskal Herriko Unibertsitatean Biologiako ikasketak hasi nituen. Buruari buelta asko eman ondoren, ikasketak Bartzelonan bukatzea erabaki nuen. Bi arrazoi nagusiengatik aukeratu nuen Bartzelona; hemen gustatzen zaidan espezialitatea ikasten delako eta kulturalki katalunia oso interesgarria iruditzen zaidalako. Gainera hona ikastera etorri diren lagunak oso pozik bueltatu dira eta oso ondo hitz egin didate kataluniari buruz, baita ezagutzen ditut hemen bizitzera geratu egin direnak.\nNire ama hizkuntza gaztelania dela esan behar dut, nire gurasoek ez baitakite euskeraz hitz egiten. Hala ere euskera txikitatik hitz egiten dut, eskolan euskeraz ikasten nuelako eta nire ikaskideekin euskeraz hitz egiten nuelako. Beraz, bi hizkuntza hauek menperatzen ditudala esan dezaket, nahiz eta euskera egunerokoan ez erabili saiatzen naiz mantentzen liburuak irakurtzen, musika entzuten eta ahal dudan guztiekin hitz egiten. Aitortzen dut pila bat gustatzen zaidala hizkuntz hau eta horregaitik aukeratu dudala nire biografia idazteko, gainera beste herrialdetako jendeari nire herriko hizkuntza erakusteko aukera bikaina iruditu zait.\nHorrez gain, nahiko txikia nintzenean ingelesa ikasten hasi nintzen, eskolan irakasten zigutena eta baita ere klase partikularren bidez. Pare bat aldiz egon naiz Londresen baina ingelesa asko praktikatzeko aukera handirik ez dut izan. Hala ere uste dut nahiko ondo ulertzen dudala, beharbada falta zait ingelesa apur bat teknikoagoa ikastea, nire ikasketetan nahiko garrantzitsua da, informazio gehiena ingelesez dagoelako, bai testu zientifikoetan bai liburuetan.\nOrain hemen nago bizitzen eta pixkanaka pixkanaka katalana ikasten ari naiz kurtso baten bitartez eta baita ere hemengo jendeari esker. Sorte handia izan dut nire pisukideak katalanez hitz egiten dutelako eta horrek asko laguntzen dit katalana hobeto ikasteko eta apur bat hitz egiten hasteko. Gustatzen ari zait katalana, baina benetan gustatzen zaidana da hizkuntz hau bizirik mantentzeko egiten den ahalegina, ez bakarrik orain, baizik eta azken urteotan egin den ahalegina miresgarria dirudit.\nAskotan pentsatu dut beste hizkuntzaren bat ikastea, baina ez dut aurkitzen momentua, ikasketak bukatzean apur bat bidaiatzea pentsatuta daukat eta espero dut beste hizkuntza bat ikasteko aukera izatea.\nHorrela espero dut egunen baten biografia berri bat idaztea, hizkuntz berriekin eta historioz beteta, momentuz katalana ondo ikastearekin konformatuko naiz.


Pentsiodunak eta Pentsio Nazionalak\nEskaerak eta datuak jakinaraztea\nZein datu jakinarazi behar dio pentsiodunak bere erakunde kudeatzaileari?\nNola jakinarazi behar dira banku-erakunde eta bizileku aldaketak?\nBeharrezkoa da pentsiodunaren heriotza jakinaraztea?\nNola eskura daiteke Gizarte Segurantzako pentsioa jasotzen den edo jasotzen ez den egiaztatzeko ziurtagiria?\nNola lor daiteke aurkeztutako prestazio-eskaerari buruzko informazioa?\nPentsiodunak gertatu osteko 30 egunean zehar hurrengo aldaketak jakinarazi behar dizkio bere erakunde kudeatzaileari:\nHelbide-aldaketa: ohiko bizilekua edo bizileku fiskala.\nLan jardueren hasiera.\nEgoera ekonomikoan aldaketak: laneko errentak, nazional edo atzerriko prestazio edo pentsioen aitorpena eta/edo kobrantza edo beste errenta mota batzuk.\nFamilia-egoeraren aldaketak: egoera zibila, jaiotzak, heriotzak...\nEra berean, eta urte bakoitzeko martxoaren 1a aurretik, haien pentsioan gutxienengatiko osagarriak aitorturik dituzten eta lan, kapital edo beste kontzeptu batzuen errentengatiko (urtero ezartzen den zenbatekoa baino handiagoak) sarrera gordinak eskuratu dituzten pentsiodunek, berauen berariazko aitorpena aurkeztu beharko dute.\nAldaketa hauek jakinarazteko, pentsiodunak hainbat inprimaki ditu eskura, web orrialde honetan aurki ditzakeenak: Behin pentsiodunak berak inprimakia beteta eta sinatuta, ohiko postaz bidali edo Gizarte Segurantzaren Harreman eta Argibideetarako edozein zentrotan aurkez dezake.\nAldaketa hauek jakinarazteko, pentsiodunak "Bankuaren eta Helbide datuen aldaketa"deritzon inprimakia du eskura.\nBehin pentsiodunak berak inprimakia beteta eta sinatuta, ohiko postaz bidali edo Gizarte Segurantzaren Harreman eta Argibideetarako edozein zentrotanaurkez dezake.\nHeriotza beti jakinarazi behar da, pentsiodunaren heriotza-ziurtagiriarekin batera, Gizarte Segurantzaren Harreman eta Argibideetarako edozein zentrotan(CAISS).\nHalako bat baduzu, Ziurtagiri Digitala, pentsioa jasotzen duzunaren ziurtagiria zuzenean jaso ahal izango duzu edo, dagokionean, pentsio publikoaren titular gisa ez datorrenarena, Egoitza Elektronikoko zerbitzuaren bidez,"Pentsio publikoak jasotzea".\nZiurtagiri Digitalik eduki ezean, Gizarte Segurantzako pentsiorik jasotzen duen edo ez egiaztatzeko ziurtagiria eskatzeko, "Ziurtagirien eskaera" deritzon inprimakia du eskura. Behin inprimakia beteta eta sinatuta, ohiko postaz bidali edo Gizarte Segurantzaren Harreman eta Argibideetarako edozein zentrotan Gizarte Segurantzaren Arreta eta Informazio Zentroak (CAISS) aurkez daiteke.\nHalako bat baduzu, Ziurtagiri Digitala, interesatuak zuzenean lortu ahal izango du bere prestazioaren eskaeraren egoeraren inguruko informazioa Egoitza Elektronikoaren honako zerbitzuaren bitartez: Zein egoeratan da nire prestazioa?\nZiurtagiri Digitalik eduki ezean, informazio hau jasotzeko, bere bizilekutik hurbilen den Gizarte Segurantzaren Harreman eta Argibideetarako Zentroa (CAISS)


Irune Zuluaga - Eusko Legebiltzarrako hautagaia - EAJ - PNV\nEtxean txiki-txikitatik irakatsi zidaten gure historia eta gure kultura errespetatzen eta maitatzen, eta bereziki euskara,gure hizkuntza. Ez zen erraza izan 60. hamarkadan Sodupen, baina aitak eta amak ondo baino hobeto heldu zioten erronkari. Gueñesen hazi nintzen baina badira 20 urte Arangurenen bizi naizela. Zallan sortu nuen nire familia eta bertan bizi naiz.\nAitaren eta amaren familiek errepresalia politiko eta ekonomiko latzak pairatu zituzten. Hainbat senide espetxera sartu zituzten abertzaleak zirelako. Ideologia jeltzalea eta politika oso hurbiletik bizi izan ditut beti, neure eguneroko bizimoduan, aitak eta amak kontatzen zizkiguten istorio eta kontakizunetan. 16 urte nituela EAJ-PNVko alderdikide egitea erabaki nuen eta nire ideal politikoek planteatzen zizkidaten konpromisoak onartu nituen. Ordutik aurrera, hainbat erantzukizun hartu ditut Sodupeko Uri Buru Batzarrean eta Bizkai Buru Batzarreko burukide gisa (1996-2000).\nPsikologian lizentziatu nintzen Deustuko Unibertsitatean eta hainbat lan eta erantzukizun izan ondoren, 1999an Sabino Arana Fundazioko zuzendari izendatu ninduten. 20 urte hauetan hiru presidente bikain izan ditugu Fundazioan (Juan Mari Atutxa, Andoni Olabarri eta Anton Aurre), baina Juan Mari Atutxarekin soinez soin lan eginez eman ditudan azken 15 urteak izan dira nire ibilbide profesionalean bizi izan ditudan bizienak. Asko ikasi dut, hori esan dezaket, berarengandik eta Fundazioaren familia zabala osatzen duten guztiengandik.\nEuskadi gaur egun dagoen mailara heldu da erakundeetan gure aurretik egon direnek egin duten lanari esker, beraiek ezarri baitituzte gaurko gizarte modernoaren oinarriak. Horregatik, Eusko Legebiltzarrerako hautagaitza onartu dut erantzukizun handiz, errespetu osoz eta behar den mailan lan egiteko konpromiso irmoarekin. Hitzeman dezakedana da Iñigo Urkulluren lantaldearen zerbitzura jarriko ditudala nire eskarmentua eta nire jakinduria. Bi legealdi hauetan ondo baino hobeto erakutsi du bera dela herri honek izan dezakeen Lehendakaririk onena.\nIrakurketa eta zinema dira nire bi zaletasunak. Baina nire lehentasunik handiena familia da, eta beraiei eskaintzen diet erantzukizunek uzten didaten denbora guztia. Ezkonduta nago eta 19 urteko alaba daukat, harro egoteko arrazoi handiak ematen dizkidana; gehiago da berarengandik ikasten dudana nik berari irakatsi ahal diodana baino.\nEuskadi nazio modernoa da, munduko gizarte onenetakoen mailan dago EAJ-PNVren lidergoari, konpromisoari eta zuzentasunari esker


wikileaks | Teknologia\nThis entry was posted in Aplikazioak, elkarrizketak, sare sozialak, sarea, Teknologia and tagged anboto, assange, etb, facebook, teknoflash, wikileaks, xabier uribe-etxebarria, zuckerberg on 19 December, 2010 by Radio Graffiti.\nWikileaks Cablegate: Goliath “marroiak” estali ezinik… David arriskuan\nAfganistan, Iraq… eta orain Diplomazia. Hurrengoan Bankuak, Ekonomia.. urrunegi akaso Wikileaks.eko arduradunak onik ateratzeko. Filtrazio masiboak AEBetako Estatu Departamendu ahalguztidunaren tripak bistan jartzen ari diren honetan (inperioa biluzik, dio Chavezek) interesgarria da Goliath (USA) eta David (Julian Assange)ren arteko borroka guztiz desorekatua noraino irits daitekeen aztertzea. Sekretu lotsagarriak dituenak edo hedatzen dituenak kezkatu behar ote duen… hori alde batera utzita, Goliath.en kezka nagusia seguruenik David berrien etorrera izango da. Hortxe dago “Mirror” edo ispiluen figura sarean, zentsura zailtzeko informazio iturriak biderkatzen. Komunikazio eta informazioaren profesionalentzat ere astindu ederra.\nThis entry was posted in Aplikazioak and tagged assange, SIPRNET, wikileaks on 30 November, 2010 by Radio Graffiti.\nWikileaks Cablegate: Goliath "marroiak" estali ezinik… David arriskuan\nThis entry was posted in Aplikazioak and tagged assange, SIPRNET, wikileaks on 30 November, 2010 by Iñaki Olano.


Gurekin lan egin | CIC energiGUNE\nCIC energiGUNE energia elektrokimikoa eta termikoa biltegiratzeko ikerketa zentrorik onenetakoa da. Hori posible egiten duten faktoreetako bat zentroa osatzen duten pertsonen taldearen talentua da.\nTalentua garatzea CIC energiGUNE-n\nCIC energiGUNEn talenturik onena bilatzen da, dagoen tokian dagoela, eta bere karrera profesionala eta ikertzailea garatzen lagunduko dion ingurunea eskaintzen zaio. CIC energiGUNEk ezagutza, talde-lana, konpromisoa, malgutasuna eta proaktibitatea bezalako gaitasunak sustatzen ditu. Guztia ikerketa-etikaren, iraunkortasunaren, ingurunearekiko erantzukizunaren, aukera-berdintasunaren eta aniztasunaren printzipioetan oinarrituta.\nCIC energiGUNEren talentua kudeatzeko politikek Europako Batzordearen "Human Resources Excellence in Research" saria jaso dute.\nZer eskaintzen dugu CIC energiGUNE-n\nCIC energiGUNEko ikerketa-taldea energia biltegiratzeko eremuko onenetakoa da. Zentroan naziotasun anitzeko pertsonak garatzen diren nazioarteko ikerketa-giroa arnasten da. CIC energiGUNEk lan-kontratu bat baino askoz gehiago eskaintzen du, ikerketa-zentro onenekin kolaborazioak eskaintzen ditu, karrera profesionalerako aukera zabalak edo lehen mailako instalazio zientifiko-teknologikoetarako sarbide mugagabea.\nEta hori guztia esparru paregabe batean: Gasteizen eta Euskal Herrian bizitzeko eta dastatzeko leku bat!\nLan egiteko arloak\nBiltegiratze elektrokimikoko arloa: eremu honen jarduera energia elektrokimikoa biltegiratzeko material eta sistemetara bideratzen da, hala nola bateriak eta superkondentsadoreak eta horiekin lotutako teknologiak. Arloak eskatzen dituen profilak kimika, fisika, ingeniaritza eta laborategiko teknikariak dira.\nBiltegiratze termikoko arloa: eremu honen jarduera eskala handiko biltegiratze termikorako edo industria-prozesuetarako materialetan eta sistemetan ardazten da, besteak beste. Arloak eskatzen dituen profilak kimika, fisika, ingeniaritza eta laborategiko teknikariak dira.\nKarakterizazio-, testaketa- eta prototipo-plataformak: eremu honek ikerketa-arloei eta zentrotik kanpoko eragileei zerbitzua ematen dieten karakterizazio-, testaketa- eta prototipo-plataforma zientifiko handi eta bereizgarriak kudeatzen ditu. Hauek dira eskatutako profilak: kimika, fisika, ingeniaritza, eta karakterizazio, testaketa eta prototipoen tekniketan esperientzia duten laborategiko teknikariak.\nAdministrazioa eta zerbitzuak: arlo honek ikerketarako laguntza-zerbitzuak ematen ditu, proiektuen kudeaketari, kudeaketa ekonomiko-finantzarioari, giza baliabideen kudeaketari, kalitatearen kudeaketari, zaintza teknologikoari, komunikazioari eta marketinari eta abarri dagokienez.


Gasteizko hezkuntza zentro guztiak ixteko agindu du Jaurlaritzak\nMartxoaren 23ra arte Gasteizeko hezkuntza zentro guztiak itxita egongo dira, haurtzaindegi eta unibertsitateak barne.\nGasteizko EHUko kanpusa.\nBastidako bi ikastolak izan dira lehenak ateak ixten, haur baten positiboagatik. Gasteizko Odon de Apraiz ikastetxea izan da hurrengoa, bertako irakasle bik positibo eman ostean. Orain, Lakuak hiriko hezkuntza zentro guztiak ixteko agindua eman du, printzipioz martxoaren 23ra arte.\nJaurlaritzako Hezkuntza Saila Gasteizko hezkuntza zentroetako zuzendariekin batu da gaur, martxoaren 9an, eta bilera horretatik atera da eskolak izteko agindua. Neurri hori Italian ere hartu dute, martxoaren 5etik 16ra itxita egongo dira Italiako hezkuntza zentroak.\nKanal hauetan artxibatua: Koronabirusa | Eusko Jaurlaritza | Gasteiz


Ezer ez | Airakurri\nJanne Teller. Itzul: J.M.Mendizabal\nErantzun bat “Ezer ez” bidalketan\nJune Garcia 17:54 2016-04-19 Kurutziaga ikastola\nLiburu honen protagonista Pierre Anthone da. Pierre Athonek ikas berri du ezerk ez duela garrantzirik eta hori dela medio, eskola uztea erabakitzen du. Bere lagunak nazkatuta daude, izan ere, egunero zuhaitz batera igo eta ikasi berri dituen hitzak oihukatzen ditu. Bere lagunak erakutsi nahi diote bizitzan badaudela garrantzia duten hainbat gauza eta horretarako, gauza garrantzitsuen bilduma bat egiten hasten dira zerrategi zahar batean… baina beraien artean oso gogorrak dira gauzak eskatzeko momentuan… eta hor konturatzen dira zer den benetan garrantzitsua eta ezin dela atzera bueltatu…\nZer gertatuko da gauza garrantzitsuen bildumarekin? Aldatuko diote pentsamendua Pierreri?\nLiburu hau oso interesgarria iruditu zait eta apur bat gogorra ere. Izan ere, eskatzen dituzten gauzak oso gogorrak dira. Nahiz eta gogorra izan, liburu hau gomendatzen dizuet ikusi dezakezuen zein gogorra den batzuetan lagungatik egiten diren gauzak eta baita egiten dituzten gauzak oso intrigarriak direlako.\nIntrigaren eta abenturen zale amorratua bazara, irakur esazu liburu hau! Izugarri gustatuko zaizu!


Gure zerbitzuen %75eko finantzazioa lor dezakezu INNOVA TXEKEen bidez\nAzaro Fundazioa eta Leartiker, enpresen lehiakortasuna sustatzeko helburu duen “Txekea +Innova” programako aholkulari modura homologatu ditu SPRIK. Programa honen xedea berrikuntza eta lehiakortasuna hobetzeko ekimenak sustatzea da, burutzapen eta eragin azkarra duten ekimenak; jarduerok, enpresen beharrizan zehatzei egokitutako jarduerak dira eta SPRIk homologatutako hornitzaileek soilik eman ahal izango dituzte. Beraz, zure enpresa hobetu nahi baduzu; Azaro Fundazioa eta Leartikerrek eskaini diezazkizun zerbitzuen %75eko finantzazioa lor dezakezu SPRIren Txeke +Innovaren bidez.\nPrograma honetako laguntzen onarudunak, ETE industrialak, eraldaketakoak, ekoizpenekoak, produktu-prozesuarekin eta aurrekoekin lotutako zerbitzu teknikokoak, Informazioaren eta Komunikazioaren Gizartearen eremukoak eta Handizkako Merkataritzakoak, izango dira.\nInformazio gehiago nahi izanez gero deitu Azaro Fundaziora.\nAnima zaitez, orain duzu gurekin zure enpresa hobetzeko aukera!\nFinlandian izan gara, elikagaiekin zerikusia duzuen enpresontzat informazioa eta ideia berriak lortzen\nFinlandia elikagai osasuntsuen esparruan Europako herrialderik aurreratuena izanik, Azaro Fundazioa bertan egon da, ondorengo helburuekin:\n- Finlandian, enpresekin elkarlanean aritzen diren erakundeek elikagai enpresen lehiakortasunerako erabiltzen dituzten metodologiak ezagutzea. Proiektuen identifikazio, garapen eta negozio berriak martxan jartzeko metodologia eta dinamikak ezagutu ditugu.\n- Lea-Artibai eta ingurune hurbileneko enpresa sarearen artean egon daitezkeen sinergiak identifikatu eta elkarlana gauzatzeko akordioak bultzatzea (ekoizpen akordioak, banaketa akordioak, teknologi transferentzia akordioak, proiektu bateratuak martxan jartzeko aukerak, etab.)\nHonako erakunde, ikerketa zentro eta enpresak bisitatu ditugu:\no Helsinki Business and Science Park (HBSP). Parke zientifikoa.\no VIIKKI FOOD CENTER. Enpresa sorrera eta produktuen garapenean diharduen erakundea.\no MTT Agrifood Research Center. Ikerketa zentroa.\no VTT Technical Research Centre of Finland. Business from technology. Ikerketa zentroa.\no Hakaniemi Market Place. Merkatua.\no Viking Seafood. Arrain handizkari eta trasformazio enpresa.\no Fekman. Enpresa.\no Klaus Berglund. Arrain azpibaloratuekin negozioa egin duen arrantzalea.\no Kanniston Leipomo. Okingintza eta pastelgintza enpresa.\no Northforce. Edari energetikoen enpresa.\no Stockman. Zentro Komertziala.\nHurrengo newsletterrean azalduko dizkizuegu ze ondorio eta kolaborazio posible eratorri diren bisita hauetatik. Elikagai arloko enpresa bazara eta interes berezia izango bazenu, deitu lasai eta pozik konpartituko dugu zurekin gure esperientzia. Bestalde, elikagaiekin lotura duzuen enpresoi, egindako bidaiaren emaitzak jasotzen dituen dossier espezifiko bat helaraziko dizuegu.\nArgazkian, Azaroko kideak, VTT Technical Research Centre of Finland (Ikerketa zentrua), MTT Agrifood Research Center (ikerketa zentrua) eta VIIKKI FOOD CENTRE (enpresa sorreran eta produktuen garapenean aholkularitza ematen duen erakundea)-eko kideekin.\nAzaro Fundazioak, eskualdeko enpresentzat Informazio Estrategikorako Sistema garatu du\nErakunde orok (publiko/pribatu, txiki/handi, eta edozein sektorekok) bere eguneroko jarduera burutzeko eta estrategia definitzekoinformazio ezberdina erabiltzen du. Beste alde batetik, erakundeentzako egunetik egunera gero eta informazio gehiago dago eta informazio hori gehienetan digitalizatuta eta Sarearen dago. Gure eskura dagoen informazio kopurua etengabe hazten doa eta gero eta zailagoa da interesgarriak diren iturriak aurkitzea eta fidagarria den informazioa, fidagarria ez denetik bereiztea.\nHori dela eta, begi aurrean zabaltzen zaizkigun aukerak eta abantailak aprobetxatu nahi baditugu, informazioaren hedapena eta azterketa, sarbidea eta kokapenaren inguruko metodologiak eta erramintak inplantatzeko gai izan behar gara erabakia hartzeko orduan erabiltzaileak aintzat hartzeko asmoz.\nEgoera honetaz oharturik, Azaro Fundazioak informazioaren bilaketa, azterketa eta erregistroa koordinatzeko gai den Informazio Estrategikorako Sistema (IES) bat garatu berri du, geroko balorazioa eta balorean-jartzea kontutan hartzeko.\nIES erabiltzeari etekina atera nahi dioten eskualdeko enpresek, era sistemiko batez testuinguruaren behaketa eta azterketaren prozesu bat jarri beharko dute martxan, zaintza helburuak zehaztu, informazio iturriak identifikatu eta balidatu eta enpresei modu eraginkorrez jardun eta erabakitzea ahalbidetuko dien laneko dinamika batekin.\nInformazio Estrategiko Sistemaren bitartez behaketa sistema inplantatzean bilatzen diren emaitzak hauek dira:\n- Aurretik jarri, tendentziak, aldaketak detektatzea\n- Arriskuak murriztea, mehatxuak identifikatzea\n- Berritu, ideia berriak definitu, arazoak konpondu\n- Kooperatu, aditu, kide berriak ezagutzea\nErreminta eta teknika hauek martxan jarriz, negozioaren adimenean iturri ezberdinetatik datozen eta sakabanatutako datuak eraldatzea bilatzen dute enpresek.\nZabalik da Ekonomia eta Lehiakortasun Ministerioaren INNPACTO deialdia\nAitor Arriaga, Leartikerreko doktore berria\nEnpresekin Tutoretza Komertziala programa lantzen\nEkintzailetzaren Euskal Zerbitzuko kide gara\n“Compite Enpresak 2012” laguntza eskatzeko epea zabalik


Sopelako Udala - Sopelako Udalak 27.000 euro bideratuko ditu emakume eta adinekoen laguntzetara\nZu hemen zaude: Hasiera Albisteak Sopelako Udalak 27.000 euro bideratuko ditu emakume eta adinekoen laguntzetara\nSopelako Udalak 27.000 euro bideratuko ditu emakume eta adinekoen laguntzetara\nSopelako Udalak diru-laguntzen bi deialdi berri jarri ditu martxan emakumeen eta adinekoen arloan jarduerak sustatzeko. Udalak guztira 27.000 euro bideratuko ditu, zehazki, 15.000 euro banatuko ditu emakumeen arloan jardueraren bat egin nahi duten Sopelan erroldatutako pertsona fisiko eta egoitza udalerrian duten pertsona juridikoen artean eta beste 12.000 euro adinekoen arloan jardueraren bat egin nahi dutenen artean. Bi kasuetan, proiektuak baliagarriak izan behar dira udalerrirako, Udalak arlo horretan eginiko jarduketak handitu, osatu edota ordeztuko dituztenak, alegia.\nLaguntza hauek eman nahi dira Sopelan emakume edo adinekoen arloan egingo diren jarduerak finantzatu ahal izateko 2018. urtean, hain zuzen ere jarduerak egiten dituztenen gastuak ordaintzeko, baita bertan garaturiko jarduera-egitarauen ondoriozko gastuak ordaintzeko ere.\nEskabideak aurkezteko epea irailaren 6ra arte egongo da zabalik.


Bergara eta Antzuolako 18 gazte Muzkin, udalekuetan by XiRiMiRi Gazte Taldea - issuu\nASTELEHENEKO GOIENKARIA 2009ko uztailaren 27a\nKULTURA > ABUZTUKO AGENDA\nAbuztua herrian igaroko dutenendako kultura eskaintza zabala prestatu dute Antzerkia eta musika saioak egongo dira, azkeneko urteetan ez bezala Eskaintza berriarekin batera, ohiko San Martin plazako film emanaldiak egingo dira\nMONIKA BELASTEGI > BERGARA\nAbuztua heltzear da eta dagoeneko eman du ezagutzera Kultura zerbitzuak abuztuko agenda. Aire librean egingo diren ekitaldiak nabarmenduko dira: musika eta antzerki saioak eta film emanaldiak, batik bat. MUSIKA SAIOAK Musika emanaldiak Espoloian izango dira, 22:00etan. Abuztuaren 5ean Miguel Salvador Project jazz taldeak egingo du emanaldia. Salvador Portugaleten bizi den gitarra jotzaile bilbotarra da. Bakarka jardun ostean 2007an taldea eratzea erabaki zuen. Salvadorrekin jardungo dute Jonahan Hurtado\n(pianoa), Hasier Oleaga (bateria) eta Jon Piris (kontrabaxua). Abuztuaren 19an, Casual Blues seikoteak egingo du emanaldia eta 26an, Organiks taldearen soul eta blues doinuak entzuteko aukera egongo da. JAIAK AUZOETAN Hainbat jai ere izango dira abuztuan barrena, gehienak auzoetakoak. Hala, jaiak ospatuko dituzte abuztuaren 15ean, Elexamendin; abuztuaren 24an, San Bartolome jaiak Angiozarko Zabaletamendin; abuztuaren 28tik 30era, Kofraixak Osintxu auzoan eta abuztuaren 29an, San Lorentzo auzoan. Horrez guztiaz\ngain, hilaren 16an, San Roke izango da, Bergarako patroia. Zinemari dagokionez, lau film ikusteko aukera egongo da, ohi bezala, abuztuko eguenetan, 22:00etan, San Martin plazan egokituko duten pantaila erraldoian. Antzerkia ere izango da. hain justu, Hortzmuga taldeak Olympikas 2012 kale antzerkia egingo du abuztuaren 26an, 20:00etan. Aurreko urteetan baino egitarau zabalagoa antolatu du Udalak aurtengo. Arrazoia da batetik, oporretako ohiturak aldatu direla eta abuztuan ere herrian geratzen dela jendea; bestetik, krisiaren eraginez uste dutela jende gutxiago aterako dela.\nAire libreko zinema Abuztuak 6 Slumdog millionaire (euskaraz.) Abuztuak 13 Crepusculo (gazteleraz). Abuztuak 20 Sukalde kontuak (euskaraz). Abuztuak 27 Gran Torino (gazteleraz). OHARRA: Emanaldi guztiak izango dira 22:00etan, San Martin plazan.\nAbuztuko egitaraua egunez egun Uztailak 24-abuztuak 9 Mikel Garateren margo erakusketa, Aroztegi aretoan.\nAbuztuak 26 22:00 Organiks taldearen soul eta blues kontzertua, Espoloian.\nAbuztuak 5 22:00 Miguel Salvador Project taldearen jazz kontzertua, Espoloian.\nAbuztuak 28-30 Kofraixak Osintxu auzoan.\nAbuztuak 15 Elexamendi auzoko jaiak. Abuztuak 16 San Roke, Bergarako patroia. Abuztuak 19 22:00 Casual Blues taldearen kontzertua, Espoloian. Abuztuak 24 20:00 Hortzmuga taldearen Olympikas 2012 kale antzerkia, San Martin plazan. San Bartolome jaiak Angiozarko Zabaletamendi auzoan.\nMiguel Salvador Project taldeak abuztuaren 5ean egingo du emanaldia.\noharrak KINTADA > 1944an jaiotakoek urtemuga ospatzeko irteera egingo dute Irailaren 12an egingo dute, 65. urtemuga ospatzeko. Enkarterrietara eta Bizkaiko kostaldera joango dira. Izenematea da irailaren 5a baino lehen Hernandez Bodegoian (943 76 20 43) eta Sanchez ileapaindegian (943 76 23 70). Autobusa abiatuko da 09:00etan, autobus geltokitik.\nKINTADA > 1976an jaioetakoek kinto afaria egingo dute Irailaren 25ean egingo dute. Izena emateko deitu: 606 64 22 84 (Itxaso) eta 676 87 64 08 (Mertxe).\nAbuztuak 29 San Lorentzo auzoko jaiak. Abuztuak 28-Irailak 13 Xabier Diaz de Zerio eskultorearen erakusketa. Abuztuak 30 San Matei jaiak, Uberan. Abuztu osoan 15:00-18:00 Astelehenetik egubakoitzera Bibliopiszina zerbitzua, Agorrosinen, irailaren 15era arte. Abuztu osoan 16:30-18:30 Martitzen eta eguenetan, dinamizazio zerbitzua 8 eta 14 urte arteko gazteendako, Agorrosinen.\nBergara eta Antzuolako 18 gazte Muzkin, udalekuetan 11 eta 12 urteko gazteak egon dira Nafarroako herri horretan eta aste osoa eman dute, sei begirale eta Juan Kruz Mendizabal parrokoarekin batera. Donostiako Xirimiri gazte taldearekin egin dute egonaldia eta Mendizabalek aurreratu du, oso ondo pasa dutela. Bestetik, gehitu du lehenengoz antolatu dutela halako udalekua, eta datorren urtean ere antolatzeko asmoa dutela. Izan ere, Aske, gazteendako aisialdi taldea, abiaraztekoak dira berriz, hainbat urteko etenaldia eta gero.\nBergara eta Antzuolako 18 gazte Muzkin, udalekuetan\n2009ko udan Xirimiri Gazte Taldeak eta Aske Gazte Taldeak Muzkin egindako udalekuaren inguruan Goienkarian argitaratutako artikulua. Artícul...


Jesus Mari Arruabarrena: “Argazkia gai da argazkilariaren barrua islatzeko” – UEU365\nJesus Mari Arruabarrena: “Argazkia gai da argazkilariaren barrua islatzeko”\nUEUren udazkeneko eskaintzaren barruan “Norbera. Argazki-autobiografia” ikastaroa antolatu dugu Eibarren. Jesus Mari Arruabarrena Gaztelurrutia argazkilaria izango da irakaslea eta hainbat galdera egin dizkiogu formazio honen inguruan. Matrikula zabalik dago.\nZein da ikastaroaren helburua? Argazkiak kanpokoari atera ohi dizkiogu, eta askotan zenbat eta egoera edo irudi exotikoagoa ehizatu orduan eta argazki hobea lortu dugula iruditzen zaigu. Beste era batera esanda: argazkia leiho gisa ulertu dugu gehienetan. Ikastaro honetan, ordea, argazkia ispilua ere badela ikasiko dugu. Hau da: argazkia gai da argazkilariaren barrua islatzeko.\nKontakizun hori egiteko zer hartu behar dugu kontuan? Ezer baino lehen nolabaiteko grina edo kezka behar da norberari buruz zerbait kontatzeko. Gero, kontakizun zintzoa egin behar da. Horrek ez du esan nahi erabat biluzi behar dugunik eta gure bizitzako txikikeria guztiak zehatz-mehatz azaldu behar ditugunik. Kontakizuna egiteko bi baliabide izango ditugu: irudia eta hitza. Guk lehenengoari emango diogu garrantzia, nahiz eta bigarrena ere oso aintzat hartu (testuaren presentzia taldearen ezaugarrien eta interesen araberakoa izango da).\nSelfie-aren garaian bizi garen garai honetan, zein aukerak ematen dizkigu argazkilaritza autobiografikoak? Selfia azalean geratzen da, itxurakerian. Ariketa exhibizionista da. Gu mamira jotzen ahaleginduko gara. Sortzaileak gauza interesgarriak edo mamitsuak kontatu behar dizkio ikusleari. Eta, muturrera joanda, aitormen zirraragarriak ere egin ditzake. Intentsitatea norberaren esku egongo da.\nSormena ere landuko duzue. Jakina. Gure bizitzako gertaerak aletzen baditugu, konturatuko gara asko eta asko gatzgabeak eta gordinak direla. Beraz, errealitate hori egoki adierazten ikasi beharko dugu. Esaterako, nola iradokiko dugu tristura? Aurpegia serio jarriz eta autorretratua eginez? Inondik inora! Topikoei ihes egiten saiatuko gara etengabe. Eta horrek ahalegin bat eskatzen du, sormenaren bideak aztertzea.\nZein metodologia erabiliko duzu ikastaroan? Fotografoen eta idazleen baliabideak aztertuko ditugu. Beste alde batetik, nik egindako lan batzuei errepasoa egingo diegu. Eta, azkenik, bakoitza lan pertsonala burutzen saiatuko da.\nNori zuzentzen zaio ikastaroa? Ideala litzateke ikasle guztiak argazkilariak edo argazkizaleak izatea. Oso komenigarria da bakoitzak bere kamera erabiltzen jakitea. Ikasleek baldintza horiek betetzen badituzte, eta idazteko zaletasuna badute, askoz ere hobe. Dena den, inor ez dadila kikildu! Ez da beharrezkoa trebea izatea, ez argazkiak egiterakoan ez idazterakoan.\n(Jesus Mari Arruabarrenaren lanak ikusi)


Koronabirusen aurrean, Sopelan badago zer zoriondu! – Sopela.net\n2020 martxoa 14 by Willy Iruzkinik ez\nKoronabirusek sortu duen egoeraren aurrean, herritarron arteko elkarlaguntza ezinbestekoa delakoan, Sopelan eta Larrabasterran zaintzarako sare kolektiboa antolatzeko deia egin da. Edonork egin dezake bere ekarpena, adibidez, nagusiei erosketa eta errekaduekin laguntzen eta sare hori osatzeko sopelazaintzen@gmail.com abian jarri da.\nUmeekin etxe barruan jolasteko ideiak:\nHainbat “wasap” taldeen bidez orri bat zabaldu da “70 ideia erraz umeekin etxe barruan jolasteko”. Ideien artean denetarik dago: etxean zehar mezuak ezkutatzea, poema bat asmatzea, kanasta jolasa…”\nElkarte eta tabernak itxi, deialdia bertan behera geratu\nLege edo dekretu batek agindu baino lehen, ardura handiz jokatuz, herriko hainbat elkartek eta tabernak itxi dituzte haien ateak, eta erakunde batzuek haien deiak eta ekitaldiak bertan behera utzi dituzte. Animo. (W.)\nkoronabirus Sopela Sopelana


Espainiako Auzitegi Gorenak irailaren 18an aztertuko du Altsasuko gazteen defentsaren helegitea | Politika | Berria\nNoiz sortua: 2019-07-18 09:11:10\nEspainiako Auzitegi Gorenak irailaren 18an aztertuko du Altsasuko gazteen defentsaren helegitea\nEspainiako Auzitegi Nazionalak ezarritako zigorren kontra aurkeztu du helegitea defentsak. Auzitegi horrek bi eta 13 urte arteko espetxe zigorrak ezarri zizkien zortzi gazteei.\nAltsasuko gazte zigortuen aldeko elkarretaratzea, aurtengo Iruñeko sanfermietan. Jagoba Manterola/Foku\nEpaia jakin eta berehala iragarri zuten Altsasuko gazteen gurasoek Espainiako Auzitegi Gorenera joko zutela, zigorren kontrako helegitea aurkeztera. Gurasoek gaur jakinarazi dute helegite hori aztertzeko saioaren data zehaztu duela Gorenak. Irailaren 18an izango da. Adierazi dutenez, Antonio del Moral Garcia, Andres Palomo del Arco, Vicente Magro Servet, Susana Polo Garcia eta Andres Martinez Arrieta magistratuek osatuko dute helegitea aztertuko duen aretoko epaimahaia.\nAuzitegi Nazionalak 79 urteko espetxe zigorra ezarri zien orotara zortzi gazte zigortuei, iazko ekainaren 1ean. Bi guardia zibil eta euren bikotekideak jotzea leporatu zien. Epaian jaso zuenez, gazteek Guardia Zibilaren aurkako "gorroto eta erdeinuak bultzatuta" jokatu zuten, bazekitelako aldez aurretik nortzuk ziren erasoak. Aldeek helegiteak aurkeztu zizkioten epaiari. Defentsak absoluzioa eskatu zuen. Fiskaltzak eta herri akusazio gisa ari den Covite elkarteak, berriz, zigor gogorragoak galdegin zituzten, gazteek "eraso terrorista" egin zutela iritzita. Auzitegi Nazionalak baztertu egin zituen helegiteak, eta aurreko epaian ezarritako zigorrak berretsi zituen, joan den martxoaren 7an.\nAltsasuko gazteen gurasoek epaia salatu zuten, eta nabarmendu zuten gazteak "terroristak balira bezala zigortu" dituztela, terrorismo deliturik leporatu ez zaien arren. Gogora ekarri zuten instrukzio fasean terrorismo delitua "maltzurki erabili zuela" Lamela epaileak, eta ondoren epaitu dituzten magistratuek Guardia Zibilarekin erlazio zuzena dutela —koronel batekin ezkonduta egoteagatik edo haien dominak jasotzeagatik, besteak beste—. Gazteei errugabetasun presuntziorako eta bidezko epaiketa izateko eskubidea urratu zaiela deritzote. Hori dela eta, helegitea aurkeztu zuen Auzitegi Gorenean.\nFiskaltzak uko egin zion helegitea aurkezteari, eta, beraz, ontzat eman zuen gazteei terrorismo deliturik ez leporatzeko erabakia, nahiz eta auziaren hasieratik kontrakoa defendatzen aritu den. Hala ere, defentsaren helegitea inpugnatu du Gorenean, eta Auzitegi Nazionalak jarritako zigorrak berresteko eskatu dio. Fiskaltzaren esanetan, frogatuta dago "motibo ideologikoengatik" egin zizkietela gazteek egozten dizkieten lesio, atentatu, desordena eta mehatxu delituak, eta ez du uste Auzitegi Nazionaleko Apelazio aretoko epaileen inpartzialtasuna zalantzan dagoenik —bi epaile kondekoratu egin zituen Guardia Zibilak—. Fiskaltzak ez bezala, Covite elkarteak helegitea aurkeztu du Gorenean, gazteak terrorismo delituagatik zigortu ditzala eskatzeko.\nTokia egin diote elkartasunari


Zure enpresaren Lehiakortasuna Hobetzeko diruz-lagundutako zerbitzuak |\nIMHtik pertsonen eta organizazioen kudeaketa aurreratuaren aholkularitza espezializatuan diharduen INCRESS sailaren bidez, ZURE ENPRESAREN LEHIAKORTASUNA HOBETZEKO diruz-lagundutako ekintza batzuk azaldu nahi dizkizuegu. Ekintza hauek langilegoaren partehartzearen indarberritzearen bidez kudeaketa arloan, erabakitze eremuetan eta baita, bideragarri izango litzatekeen kasuetan, erakundearen jabegoaren inguruan lantzen dira\nAipatutako ekintzen inguruan, ondorengo lan-eremuak sartu daitezke:\n– TALDEAK, IKASKETA KOMUNITATEAK ETA LAN KOLABORATIBOA pertsonen partehartzea eta konpromesua kudeaketa operatiboan, ikasketan eta prozesu eta lan-dinamiken hobekuntza sustatzeko garapen ekimenak.\n– KONPETENTZIEN ETA PERTSONEN TALENTUAREN GARAPENAREN inguruko ekimenak. Prozesuan bere partehartzea inplikatuz, norberaren garapen eta hazkuntzaren protagonista bihurtuz, eta horrekin erakunde osoaren konpetitibitatearen hobekuntza lortuz.\n– Pertsonen ekarpen eta jardueraren arabera deberdindutako errekonozimendua potentziatuko duten eta enpresaren helburuekin eta bere etorkizunaren orientazioarekin lerrokatuta dauden ORDAIN-SARI SISTEMEN DEFINIZIOA\n– Funtsezko negozio partehartzaileen artean gardentasuna eta konfidantza hobetuko duten KOMUNIKAZIO estrategien diseinu eta ezarpena.\nBeste edozein argibide behar izanez gero, jar zaitez gurekin harremanetan eposta bidez kristian[arroba]imh.eus helbidean edo 943748275 / 943744132 telefonoetan (Kristian Sanz). Inolako konpromisorik gabe azalduko dizugu zer ekarpen egin diezaiokegun zure enpresari eta indarrean dauden finantzazio iturriak.\nNon sartua zerbitzuak -\tEtiketatua konpetitibitatea, laguntzak, zerbitzuak


Almirante Cervera gurutzaontzia - Wikipedia, entziklopedia askea.\nAlmirante Cervera gurutzaontzia\nEspainiar Armadako gerraontzia\nAlmirante Cervera gurutzaontzia itsas probak egiten, 1927an, oraindik artilleriarik gabe.\nOntziola: SECN Ferrol\nMota: Cervera klasea\nUretaratze data: 1925ko urriaren 25a\nDesplazamendua: 9 240 t a.p.c. tona\nLuzera: 176,62 m\nSakonera: 5,03 m\nBulkada: • 8 Yarrow galdara\n• 4 Parsons turbina\n• 4 helize\nAbiadura: 34 korapilo\nAutonomia: 4950 itsas-milia (15 korapilotara)\nEskifaia: 566 marinel\nArmamentua: • 8 kanoi Vickers(153/50 mm)\n• 4 kanoi (101,6/45 mm)\n• 4 torpedo-jaurtitzaile hirukoitz (533 mm)\nAireontziak: Heinkel He 114 (berritu ostean)\nAlmirante Cervera gurutzaontzia Armada Espainiarraren gurutzaontzi arina izan zen, Cervera klasekoen burua. Izena Kubako Independentzia Gerran parte hartutako marinel baten omenez ezarri zitzaion, Pascual Cervera Topete almirantea.\n2 Primo de Riveraren diktaduran\n4 Espainiako Gerra Zibila\n5 Francoren diktaduran\n172,62 metroko luzera zuen, 16,61 m. erruna eta 5,03 m. zingoa. Arma nagusiak 152 milimetrotako 6 kainoi ziren, dorre bikoitzetan muntatuta. Eskifaia 566 marinelek osatzen zuten.\nAlmirante Cerveraren klase berekoak ziren Príncipe Alfonso (gero Libertad eta Galicia berrizendatuko zena) eta Miguel de Cervantes gurutzaontziak.\n1925eko urriaren 16an Ferrolen jarri zen abian, Emiliano Enríquez almirantearen emaztea amabitxi zela. 1928ko maiatzaren 24an egin zituen itsasoko entsegu ofizialak, eta ondoren, Espainiako Armadari eman zitzaion, urte bereko irailaren 15ean.\nPrimo de Riveraren diktaduranAldatu\n1928ko azaroan, Balear Uharteetan eginiko itsas maniobretan parte hartu zuen, non Alfonso XIII erregeak eskuadra ikuskatu zuen. 1929ko apirilaren 13an, Lisboara joan zen, Errepublikako Lehendakariak komandanteari harrera egin zion, eta gurutzaontzia bisitatu zuen apirilaren 18an.\n1929ko maiatzaren 16an, Habanako portura iritsi zen, Kubara Espainiako ordezkaritza garraiatuz, Gerardo Machado jenerala Errepublikako Lehendakari postuaz jabetzeko ekitaldira. Portura sartu zenean, Cipriano Sebastian marinela uretara erori zen eta ezin izan zuten aurkitu. Habanako merkataritza lonjak 100 peso eman zizkion familiari. Gurutzaontzia 1929ko maiatzaren 26ean itzuli zen Espainiara.\nEspainiako Bigarren Errepublika aldarrikatu zenean, Almirante Cerveraren komandantea Francisco Baztarretxe zen; baina denbora gutxira Alcalá Galiano desktruktorera pasatu zen.\n1934ko urrian, Asturiasko matxinadan kostaldeko herri batzuen bonbardaketan parte hartu zuen, Jaime I korazatuarekin batera.\n1936ko hasieran artilleria ariketetan parte hartu zuen Jaime I korazatuarekin eta Libertad eta Miguel de Cervantes gurutzaontziekin batera; ariketotan Conde de Venadito gurutzaontzi zaharra hondoratu zuten.\nTxoritokietako gotorlekua (Orereta), itsasontzi matxinatuen helburu nagusietako bat.\n1936ko uztailean, Gerra Zibila hasi zenean, Almirante Cervera Ferroleko dike lehorrean zegoen, eta marinel errepublikazaleen esku geratu zen; hori dela eta, ez zuen lehen operazioetan parte hartu bere serieko besteek bezala. Halere, uztailaren 21ean matxinatuen aldeko ofizial eta marinelak oldartu ziren, ontzia bereganatuz eta Juan Sandalio Sánchez-Ferragut kapitaina fusilatuz.\nItsasontzia Kantauri itsasoan famatua bihurtu zen, herriak bonbardatzen edo portuetan minak nahierara ezartzen zituelako. Hori dela eta, "El Chulo del Cantábrico" edo "Almirante Pirata" goitizenak ezarri zitzaizkion.\nGijonera bidali zuten, koartelean setiatuta zegoen Simancas Erregimentuari laguntzeko. Ostean, España korazatuarekin eta Velasco destruktorearekin batera, Kantauriko kostaldea bonbardatzeko eta blokatzeko taldea osatu zuen.\n1936ko abuztuaren 9an, Blue Shadow iot ingelesa Bilbotik zetorren, pasaiari britainiarrak eramanez. Iota Gijonera zihoan, eskala bat egiteko asmoz, eta Almirante Cervera portua bonbardatzen ari zen une berean ailegatu zen hara. Gurutzaontziaren komandanteak Blue Shadow ontzi errepublikazale batekin nahastu zuen -kroskoa Lehen Mundu Gerrako gerraontzi batena baitzuen-, eta haren kontra su egiteko agindua eman zuen. Erasoak kapitaina eta iotaren jabea (Rupert Savile) hil zituen, azken honen emaztea eta marinel bi zaurituz. Bizirik geratu zirenak El Musel portuan zegoen HMS Comet destruktoreak erreskatatu zituen.\nGuadalupeko gotorlekua (Hondarribia). Bertatik atera zen Almirante Cervera jo zuen obusa.\nEmilio Mola jeneralak matxinatuen ontziteriari agindua eman zion: Bilbo, Donostia eta Pasaia nahierara bonbardatzeko, izua barreiatze aldera eta Nafarroa Garaitik zetozen tropa matxinatuei laguntzeko. Abuztuaren 11n, Almirante Cervera Donostia parean kokatu zen. Hamabost egunez, Gipuzkoako hiriburua eta inguruko posizio militarrak (San Marcos, Txoritokieta, Guadalupe) bonbardatzen aritu zen, abuztuaren 15etik aurrera España korazatuak eta Velasco destruktoreak lagunduta. Abuztuaren 18an, Guadalupetik botatako obus batek jo zuen; gero Ferrolerantz abiatu zen, erregaia hartzera. Asturiasen, C-6 Errepublikako urpekontziak miran hartu zuen, baina Mariano Romero komandanteak (gero matxinatuekin bat egingo zuenak) torpedorik ez botatzeko agindu zuen. Abuztuaren 22rako, Donostian bueltan zen.\nOndoren, Gibraltarko itsasadarraren blokeoan parte hartzera abiatu zen. Bertan, irailaren 29an, Espartel lurmuturraren batailan parte hartu zuen. Bertan, Gravina Errepublikako destruktorearekin borrokatu zen, 152 mmtako 292 jaurtigai botata, baina itua haietako birekin bakarrik joz. Gurutzaontziaren punteria txarrari esker, Gravinak ihes egitea lortu zuen, eta Casablancan babestu zen. Urte bereko urriaren hasieran, Malaga parean Uad Lucus eta Uad Muluya kostazainak hondoratu zituen.\n1937ko urtarrilean Malagako bonbardaketan parte hartu zuen, eta Galerna bou armatuarekin Andra merkantzia-ontzi jazarri zuen, Panamako ikurrina zeraman ontzi honek matxinatuek ezarritako blokeoari izkin ematen baitzion. Kanoiekin eginiko bigarren saioan, Andra jo zuten eta ontzia atxilotu zuen. Gero, atoian eraman ezin zutenez, Galernak hondoratu egin zuen.\n1937ko otsailean Canarias eta Baleares gurutzaontziekin batera Malagako borroketan aritu zen, Malaga-Almeria Errepideko Sarraskia delakoan parte hartuz, hiriburutik ihesi ari ziren emakumeak, haurrak eta zaharrak bonbardatuz (guztira 3.000-5.000 hildako zibil).\nHMS Royal Oak , Gerra Zibilean Kantauri itsasoan trafiko neutrala babestu zuen korazatu britainiarreko bat.\nGertakari honetatik aurrera, 1937ko apirilaren 6an matxinatuek ezarritako itsas blokeoa urratu nahi zuten merkantzia-ontzia izan ziren bere helburua. Apirilaren 6an Thorpehall britainiarra atxilotzen saiatu zen, baina hiru destruktore ingelesen laguntzaz, ihes egin zion eta Bilbora iristea lortu zuen. Apirilaren 23an Almirante Cerverak eta Galernak hiru merkantzia-ontzia britainiar geldiarazi zituzten, baina hauek Hood korazatu ingelesari babesa eskatu zioten; korazatuak 3 miliatako mugara arte lagundu zien eta, portutik Bizkaya eta Iparreko-Izarra bouak laguntzera atera zitzaizkien; honek, eta Galea lurmuturreko tiro eremuan sartuta egoteak ontzi matxinatuak uxatu zituen, merkantzia-ontziei Bilbora sartzeko bidea libre utziz. Gauza bera gertatu zen hilabete batzuk geroago Almirante Cerverak Gordonia britainiarra geldiarazi zuenean, baina uztailaren 14an, herrialde bereko Molton Santander parean harrapatzea lortu zuen, nahiz eta HMS Royal Oak britainiar korazatuak kontra egin.\n1937ko ekainaren 18an, Almirante Cervera, eta Ciriza, Fantastico eta Galerna ontziek Santoñako portuan zeuden ontziak bonbardatu zituzten: Gipuzkoa boua jo zuten, Bizkayak kontraeraso egiten zuen bitartean. Handik egun gutxira, Eusko Itsas Gudarosteko bouei artilleria kendu zieten.\n1937 urtean, bi kostazain errepublikar eta tabako garraio untzi bat hondoratu zituen. Almirante Cerverak bera erasotzen saiatu zen hiru motorreko hegazkin bat ere bota zuen. Halaber, Marqués de Comillas garraio untziaren konfiskazioan parte hartu zuen.\n1938ko otsailaren 17an, Palma de Mallorca-ra joan zen Canarias eta Baleares gurutzaontziekin batera, eta bertan Valentzia hiriburuaren bonbardaketan parte hartu zuen. 1938ko otsailaren 22an, Errepublikako hegazkinen erasoa jaso zuen: lehenik 30 Taldeko Polikarpov RZ Natacha biplano eskuadrilak, artilleriaz uxatu zituena; bigarren oldarraldi batean Tupolev SB Katiuska hegazkinak, 30 Taldekoak baita ere; 50 kg-tako bonba bat txopako tximiniatik sartu zitzaion, lehertu gabe; halere makinak hondatu zituen, eta metrailarekin 25 zauritu eragin zituen. Txosten batzuen arabera beste bonba batek bizkarrean jo zuen, 17 marinel hilez. Ondoren, Almirante Cervera Palmara itzuli zen. Martxoaren 6an, Baleares gurutzaontzia eskoltatzen ari zela, Palos lurmuturreko guduan parte hartu zuen; eta gero Baleareseko naufragoen erreskatean.\n1939ko uztailaren 13an, Ciano kondea Italiako Atzerri Arazoetarako ministroa eraman zuen, Donostiatik Santanderrera bisita ofiziala egiteko eta alderantzizko bidea hurrengo egunean. \n1941eko irailaren 10ean Francisco Franco eraman zuen Donostiatik Santanderrera biharamunean bueltatuz.\n1963ko uztailean, Vallettatik, (Malta) San Pabloren besoaren erlikia garraiatu zuen Tarragonara, apostolua penintsulara heldu zela ospatzeko. \n1965eko abuztuaren 31n baja eman zitzaion,  eta 1966ko irailaren 29an desegintzarako saldu zen. \n↑ «ABC (Madrid) - 25/05/1928, p. 29 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 13/09/1928, p. 31 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 07/11/1928, p. 31 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 14/04/1929, p. 39 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 18/04/1929, p. 31 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 17/05/1929, p. 27 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 18/05/1929, p. 37 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 26/05/1929, p. 43 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «ABC (Madrid) - 28/05/1929, p. 21 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ «Bastarreche y Diez de Bulnes, Francisco Biografia - Todoavante.es» todoavante.es . Noiz kontsultatua: 2019-06-09.\n↑ (Ingelesez) «museonavalmadrid.com is available at DomainMarket.com» museonavalmadrid.com is available at DomainMarket.com . Noiz kontsultatua: 2019-01-24.\n↑ «ABC (Madrid) - 19/10/1934, p. 40 - ABC.es Hemeroteca» hemeroteca.abc.es . Noiz kontsultatua: 2019-01-24.\n↑ Escoben. (2004-02-08). «EL CRUCERO GALICIA» Escobén . Noiz kontsultatua: 2019-01-24.\n↑ «Organización Armada al 16 de julio de 1936» www.sbhac.net . Noiz kontsultatua: 2019-01-24.\n↑ «GIPUZKOA 1936 - EGUNEZ-EGUN» www.gipuzkoa1936.com . Noiz kontsultatua: 2019-01-24.\n↑ (Ingelesez) «SPAIN: Moors to Lusitania» Time 1936-08-17 ISSN 0040-781X . Noiz kontsultatua: 2019-01-24.\n↑ (Gaztelaniaz) «Los bombardeos navales de agosto (1936)» Miradas de un peatón 2016-09-01 . Noiz kontsultatua: 2019-01-24.\n↑ 1923-1985., González Echegaray, Rafael,. (D.L. 1976). Naufragios en la costa de Cantabria. (2a. ed., ampl. argitaraldia) Estudio ISBN 8424199545 PMC 431413155 . Noiz kontsultatua: 2019-01-24.\n↑ «RMH: La Memoria de los Nuestros» web.archive.org 2008-10-28 . Noiz kontsultatua: 2019-01-26.\n↑ «Kultura - Gipuzkoa Kulturako web ataria - Kultura» ORAIN Gipuzkoa . Noiz kontsultatua: 2019-01-24.\n↑ a b «Actividades de La Marina de Guerra Auxiliar de Euzkadi (1936-37)» www.marinavasca.eu . Noiz kontsultatua: 2019-01-24.\n↑ «Trasatlántica: Buque Marqués de Comillas: La guerra civil española» www.mgar.net . Noiz kontsultatua: 2019-01-24.\n↑ «Revista Ares» web.archive.org 2012-01-19 . Noiz kontsultatua: 2019-01-24.\n↑ «Combate del Cabo de Palos» www.revistanaval.com . Noiz kontsultatua: 2019-01-24.\nABC egunkariko liburutegia: uztailaren 13, 1939; Irteera Santanderreko Almirante Cerveran\nABCko egunkariko liburutegia: 1939ko uztailaren 15a. Itzulera Donostira\nABC egunkariko liburutegia: 1941eko irailak 11; Caudillo-ren bidaia\nABC egunkariko liburutegia: 1941eko irailaren 12a; Caudilloko triunfalia bidaia\nABC egunkariko liburutegia: uztailaren 6an, 1963; San Pedroko besoaren erlikia Espainiara eraman zuten\n↑ «Buques de la Guerra Civil Española (1936-1939) - Cruceros» www.kbismarck.com . Noiz kontsultatua: 2019-01-24.\nABC egunkariko liburutegia: 1965eko irailaren 1ean; Almirante Cervera gurutziltzatua deskargatua\nABC egunkariko liburutegia: 1966ko irailaren 14a; Armada Ministerioa; ad\nABC egunkariko liburutegia: 1966ko urriaren 15a; Donostiako lehoien klubaren dohaintza\nCervera Klasea Naval aldizkarian\nAlmirante Cerverako komandantearen bitakora\nCruceros ligeros clase Príncipe Alfonso


Solaspoteoan ibili dira eskualdeko Solaslagunak Donezteben - Erran.eus\nSolaspoteoan ibili dira eskualdeko Solaslagunak Donezteben\nTtipi-Ttapa.Xorroxin 2016-11-29 15:34 Gizartea Malerreka Doneztebe\n19 lagun eta musikariak bildu ziren azaroaren 26an\nEskualde osorako Solaslagunendako luzatutako saio Osagarria izan zuten azaroaren 26an Donezteben; jada zortzigarren urtea da jarduera hau antolatzen dutela. Ohikoa bihurtu da Komunikazio Kanpaina akitzen dutelarik, azaroan, gure artean elkartu eta poteoa antolatzea. Giro goxoan eta lasaian elkar ezagutu eta taldeen berri izaten duten.\nGustura ibili ziren solasagunak poteoan Donezteben barna. | Ikusi handiago | Argazki originala\nLarunbatean 17:00etan jarri zuten hitzordua Xanti ostatuan, mantso-mantso eskualde osotik hasi ziren Solaslagunak ailegatzen; agurrak eta aurkezpenak izan ziren protagonistak atal honetan, batzuek elkar ezagutu eta bertze batzuek berriz, aspaldiko lagunak agurtzeko aukera izan zuten.\nHonela bada, solas eta lagun artean pasatu zuten arratsaldea. Musika, kantak, dantzak eta berendua ere ez zuten faltan izan. 19 lagun eta musikariak egon ginen Doneztebeko karriketan barrena, herria alaitu genuen eta berriz ere, euskara ikasten ari direnenek aukera izan zuten arratsalde osoan euskara hutsean aritzeko; bidelagunak 7, euskararen transmisioan laguntzeko prest eta bidelariak 13, euskara praktikatzeko gogoz.\nBidelari batek erraten zuen moduan; «hau da hau aukera polita! Jendeak ez daki zer galtzen duen! Hau euskaraz praktikatzeko aukera ezin hobea da, gainera ez dago inongo azalpenik eman beharrik; hau da, beti euskara ikasten ari naizela aipatu behar izaten dut, nirekin mantso eta pazientziaz aritzeko, eta hemen berriz, modu natural batean egiten da».\nHori da Solaslaguna inongo konplexurik gabe eta inongo azalpenik eman behar izan gabe euskaraz lasai bizitzeko eskaintzen duen egitasmoa. Herritarrak euskaraz ezagutu, gure hizkuntza ohiturak aldatu eta gure euskara sareak handitzen laguntzen duen egitasmoa.\nGiro onean iragan da Donezteben egindako Solaspoteoa.


Jabrun - Wikipedia, entziklopedia askea.\nLacalm, Chaudes-Aigues, Deux-Verges, Espinasse, Lieutadès, Saint-Rémy-de-Chaudes-Aigues, Saint-Urcize eta La Trinitat\n72 (%47.4) 83 (%54.6)\nJabrun (frantsesez eta ofizialki: Jabrun) Okzitaniako udalerri bat da. Administratiboki Frantziako Cantal departamenduan dago, Auvernia-Rodano-Alpeak eskualdean. 2013an 162 biztanle zituen.\n2007an Jabrun udalerrian erroldatutako biztanleak 157 ziren. Familiak 72 ziren, horien artean 28 pertsona bakarrekoak ziren (12 bakarrik bizi ziren gizonak eta 16 bakarrik bizi ziren emakumeak), 28 seme-alabarik gabeko familiak ziren, 12 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 121 etxebizitza zeuden, 78 familiaren etxebizitza nagusia ziren, 30 bigarren erresidentzia ziren eta 13 hutsik zeuden. 113 etxeak ziren eta 8 apartamentuak ziren. 78 etxebizitza nagusietatik 62 bere jabearen bizilekua ziren, 14 alokairuan okupaturik zeuden eta 2 doan lagata zeuden; 8 etxek bi gela zituzten, 20 etxek hiru zituzten, 15 etxek lau zituzten eta 35 etxek bost zituzten. 75 etxek euren parking plaza propioa zuten azpian. 38 etxetan ibilgailu bat zegoen eta 35 etxetan bat baino gehiago zituzten.\nJabrun udalerriko biztanleria-piramidea 2009an .\n2007an lan egiteko adina zuten pertsonak 100 ziren, horien artean 79 aktiboak ziren eta 21 inaktiboak ziren. 79 pertsona aktiboetatik 78 lanean zeuden (44 gizon eta 34 emakume) eta 1 langabezian (1 emakume eta 1 emakume). 21 pertsona inaktiboetatik 8 erretiraturik zeuden, 5 ikasten zeuden eta 8 "bestelako inaktibo" gisa sailkaturik zeuden.\n2009an Jabrun udalerrian 75 unitate fiskal zeuden, 159 pertsonek osaturik. Pertsona bakoitzeko diru-sarrera fiskalaren mediana urteko 12.406 euro zen.\n2000. urtean Jabrun udalerrian 27 nekazaritza-ustiategi zeuden.\nDeux-Verges (5,0 km)\nLieutadès (6,0 km)\nChaudes-Aigues (6,0 km)\nSaint-Rémy-de-Chaudes-Aigues (6,6 km)\nLa Trinitat (6,8 km)\nAnterrieux (7,3 km)\nLacalm (7,4 km)\nBNF: 15248248h (data)


Rings: Beharrezkoa ez den lan baten adibide bikaina — Zinema Uneak\nRings: Beharrezkoa ez den lan baten adibide bikaina\nRings: Beharrezkoa ez den lan baten adibide bikaina Rings filmari buruzko kritika http://www.zinemauneak.eus/estreinaldiak/rings/rings-beharrezkoa-ez-den-lan-baten-adibide-bikaina http://www.zinemauneak.eus/estreinaldiak/rings/@@images/poster/large\nLander Arteaga E. - 2017-02-10T01:55:23+01:00\nKritika honetan ez dut filmaren alde teknikoa edota zuzendaria eta aktoreen lanaz hitz egingo. Bikaina ez bada ere, ez gaude urte osoan ikusiko dugun filmik txarrenaren aurrean. Ezta gutxiagorik ere. F. Javier Gutierrez zuzendari espainiarrak filmari bere ukitu interesgarria ematen badio ere, ez da nahikoa lan nabarmen bat lortzeko. Zergatik? Ba, dudarik gabe, arazo larriena kontatu nahi diguten istorioan dagoelako. Beharrezkoa zen The Ring sagaren pelikula berri bat? Hor dago koska.\nNik argi daukat, EZ. The Ring sagaren arazoa Hollywood berak duen arazoa da: istorio on eta arrakastatsu batekin topo egiten dutenean hamaika jarraipen egiten dira kalitatea edo kontatu nahi dena kontuan hartu gabe. Eta ildo hori jarraituz pelikula gehiago egitea ezinezkoa denean… lasai! Prekuela batekin jarraitzen dute! Ze zentzu dauka horrek? Ez al dute ikusten ildo hori, istorio hori, erreta dagoela jadanik? Ez al dute aditzen ikusleen nekea?\nErantzuna erraza da, eta Rings pelikula Aurrera ateratzearen arrazoi nagusia ere bada: azkenean dirua irabazteko balio dutelako. Tamalez, gaur egun Hollywooden dirua kalitatea edo zentzuaren aurretik dago. Eta ondorioz, Rings bezala, beharrezkoak ez diren lan gehiegik zinema-aretoetara heltzea lortzen dute.\nOnena: F. Javier Gutierrezek sagari ematen dion ikuspuntu berria.\nTxarrena: Azkar ahaztuko dugun pelikula baten aurrean gaudela, beharrezko ez den lan bat delako.\nZuzendaria: F. Javier Gutiérrez\nGidoilaria: Jacob Estes, Akiva Goldsman, David Loucka, Kôji Suzuki\nAntzezleak: Vincent D'Onofrio, Laura Wiggins, Aimee Teegarden, Johnny Galecki, Lizzie Brocheré, Bonnie Morgan\nMusika: Matthew Margeson\nEstreinaldi data: 2017-02-10T00:00:00


Galderatxoak | Kultura | Berria\nElena Mendizabal (1960). Bere lanak Artium, San Telmo eta Bilboko Arte Ederren museoetako bildumetan daude, eta Artiumek 2019an erakusketa handi bat eskaini zion.\nMaria Luisa Fernandez (1955). Bere lanak Artiumeko, Bilboko Arte Ederren Museoko, MACBAko eta Madrilgo Reina Sofiako bildumetan daude, besteak beste. Gure Artea saria jaso zuen 2017an eta hurrengo urtean Azkuna zentroak erakusketa handia eskaini zion.\nDora Salazar (1963). Bere lanak Artium, San Telmo eta Bilboko eta Nafarroako Arte Ederren museoetan daude, beste askoren artean. Erakusketa ugari egin ditu eta anitz dira espazio publikoetan ikusgai dauden bere artelanak.\nCristina Iglesias (1956). Bere lanak Solomon Guggenheim, Tate Modern, Centre Pompidou, Artium, San Telmo eta Bilboko Arte Ederren Museoko bildumetan daude, beste askoren artean. Munduan zehar ehun bat erakusketa eta instalazio publiko egin ditu. 1999an, Arte Plastikoen Espainiako saria jaso zuen.\nKoldobika Jauregiri zuzendutako zerrenda da hori; boteprontoan etorri zitzaidan laguntzeko nahia irratian bere belaunaldiko emakume eskultorerik ezagutzen ez zuela esan zuenean. Vital fundazioan ikusgai duen Bost más bost erakusketari buruz ari zen, non bost gizonezko eskultoreren lanen artean beste gauzatxoak egiten dituzten bost neska gazte sartu behar izan dituzten, ez baitzuten haien adineko eskultore emakumeen berri.\nBaieztapenak harrituta utzi ninduen, zenbait galdera sortzeraino, artistari berari sortu ez zaizkionak, antza. Hasteko, emakumezkoen izenen hutsunearen aurrean, ez zitzaien Jauregiri eta mostraren komisario Martinez de Viñaspreri otu agian egin beharreko galdera zergatik zela? Zergatik ez zituzten Euskal Herriko arte zentrorik inportanteenetan erakusketak egin eta sariak jaso dituzten haien belaunaldiko emakumeak ezagutzen? Maiz entzun dut emakumezko artisten erakusketak neurriz kanpo hazi direla. Baina badirudi hori esaten dutenak (hori esaten dutelako agian) ez direla gero erakusketa horiek ikustera joaten, eragin gutxi baitute haien artearen historiaren iruditegian.\nEdo agian Jauregik esan nahi zuena zera zen: ez dago guk egiten dugun eskultura mota, hau da, Txillidaren jarraipen sutsu eta zorrotza, egiten duen emakumerik. Hala balitz, berriz ere, galderak zergatik behar luke. Baliteke 60ko eskultoreek emakume jarraitzailerik ez izatea sortu zituzten giroak zein hizkuntza formalak, maskulinitatean hain errotuta egoteagatik, emakumeak sistematikoki baztertzen zituztelako?\nEta sortu zitzaidan azken galdera: zeinek irakurriko du zutabe hau? Ziur aski nirekin ados dagoen emakume mordoak; gizon batzuek ere bai, baina gutxiago. Oso erosoa, eta behar baino errazagoa delako zure munduan existitzen ez direnei ez ikusiarena egitea.